02004A0320(03) — SK — 09.09.2021 — 003.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

Zmenená a doplnená:









▼B

DOHODA O STABILIZÁCII A PRIDRUŽENÍ

medzi Európskym spoločenstvom na jednej strane a Bývalou juhoslovanskou republikou Macedónsko na strane druhej ( *2 )







BELGICKÉ KRÁĽOVSTVO DÁNSKE KRÁĽOVSTVO SPOLKOVÁ REPUBLIKA NEMECKO HELÉNSKA REPUBLIKA ŠPANIELSKE KRÁĽOVSTVO FRANCÚZSKA REPUBLIKA ÍRSKO TALIANSKA REPUBLIKA LUXEMBURSKÉ VEĽKOVOJVODSTVO HOLANDSKÉ KRÁĽOVSTVO RAKÚSKA REPUBLIKA PORTUGALSKÁ REPUBLIKA FÍNSKA REPUBLIKA ŠVÉDSKE KRÁĽOVSTVO SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA, zmluvné strany Zmluvy o založení Európskeho spoločenstva, Zmluvy o založení Európskeho spoločenstva uhlia a ocele, Zmluvy o založení Európskeho spoločenstva pre atómovú energiu a Zmluvy o Európskej únii, ďalej len „členské štáty“; a EURÓPSKE SPOLOČENSTVO, EURÓPSKE SPOLOČENSTVO UHLIA A OCELE a EURÓPSKE SPOLOČENSTVO PRE ATÓMOVÚ ENERGIU, ďalej len „Spoločenstvo“, na jednej strane a BÝVALÁ JUHOSLOVANSKÁ REPUBLIKA MACEDÓNSKO, ďalej len „Bývalá juhoslovanská republika Macedónsko“, na strane druhej, BERÚC NA VEDOMIE silné väzby medzi stranami a hodnoty, ktoré zdieľajú, ich želanie posilniť tieto väzby a vybudovať blízky a trvajúci vzťah založený na reciprocite a vzájomnom záujme, ktorý by mal Bývalej juhoslovanskej republike Macedónsko umožniť ďalšie posilnenie a rozšírenie vzťahov už vybudovaných najmä prostredníctvom dohody o spolupráci podpísanej 29. apríla 1997 vo forme výmeny listov, ktorá nadobudla platnosť 1. januára 1998, BERÚC NA VEDOMIE to, že vzťah medzi stranami v oblasti vnútrozemskej dopravy by mal byť naďalej riadený dohodou medzi Európskym spoločenstvom a Bývalou juhoslovanskou republikou Macedónsko v oblasti dopravy podpísanou 29. júna 1997, ktorá nadobudla platnosť 28. novembra 1997, BERÚC NA VEDOMIE dôležitosť tejto dohody v rámci procesu stabilizácie a pridruženie s krajinami juhovýchodnej Európy, ktorý sa má naďalej rozvíjať spoločnou stratégiou EÚ pre tento región, pri zriadení a konsolidovaní stabilného európskeho poriadku založeného na spolupráci, čoho je Európska únia hlavnou časťou, rovnakou ako v rámci Paktu stability, BERÚC NA VEDOMIE záväzok strán prispievať všetkými prostriedkami k politickej, hospodárskej a inštitucionálnej stabilizácii Bývalej juhoslovanskej republiky Macedónsko rovnako ako tohto regiónu prostredníctvom rozvoja občianskej spoločnosti a demokratizácie, budovania inštitúcií a reformy verejnej správy, posilnenej obchodnej a hospodárskej spolupráce, posilnenia národnej a regionálnej bezpečnosti a tiež zvýšenej spolupráce v oblasti spravodlivosti a domácich záležitostí, BERÚC NA VEDOMIE záväzok strán zvýšiť politické a ekonomické slobody ako hlavný základ tejto dohody, rovnako ako vzhľadom na ich záväzok rešpektovať ľudské práva a právny poriadok, vrátane práv osôb patriacich k národným menšinám, a demokratické princípy prostredníctvom slobodných a spravodlivých volieb a systémy viacerých politických strán, BERÚC NA VEDOMIE záväzok strán dodržiavať princípy hospodárstva voľného trhu a pripravenosť Spoločenstva prispievať k hospodárskym reformám v Bývalej juhoslovanskej republike Macedónsko, BERÚC NA VEDOMIE záväzok strán riadne uskutočňovať všetky princípy a ustanovenia Charty OSN, OBSE, najmä Helsinského záverečného aktu, záverečné dokumenty Madridskej a Viedenskej konferencie, Parížskej charty o novej Európe a Kolínskeho stabilizačného paktu pre juhovýchodnú Európu, aby tak prispeli k regionálnej stabilite a spolupráci medzi krajinami tohto regiónu, ŽELAJÚCI SI vytvorenie pravidelného politického dialógu o bilaterálnych a medzinárodných záležitostiach vzájomného záujmu, vrátane regionálnych aspektov, BERÚC NA VEDOMIE záväzok strán o voľnom obchode v súlade s právami a povinnosťami vyplývajúcimi z WTO, S PRESVEDČENÍM, že stabilizačná a asociačná dohoda vytvorí novú klímu pre ekonomické vzťahy medzi stranami a predovšetkým pre rozvoj obchodu a investícií, čo sú faktory podstatné pre hospodársku reštrukturalizáciu a modernizáciu, MAJÚC NA PAMÄTI záväzok Bývalej juhoslovanskej republiky Macedónsko aproximovať svoju legislatívu s legislatívou Spoločenstva, BERÚC NA VEDOMIE ochotu Spoločenstva poskytnúť rozhodujúcu podporu pre vykonanie reforiem a pre toto snaženie využiť všetky dostupné nástroje spolupráce a technickej, finančnej a hospodárskej pomoci na všeobecnom viacročnom základe, POTVRDZUJÚC, že ustanovenia tejto dohody, ktoré patria do pôsobnosti tretej časti hlavy IV Zmluvy o založení Európskeho spoločenstva zaväzujú Spojené kráľovstvo a Írsko ako zvláštne strany dohody, a nie ako súčasť Európskeho spoločenstva, až kým Spojené kráľovstvo alebo Írsko neoznámia Bývalej juhoslovanskej republike Macedónsko, že sú viazané ako súčasť Európskeho spoločenstva v súlade s protokolom o postavené Spojeného kráľovstva a Írska pripojeného k Zmluve o Európskej únii a Zmluvy o založení Európskeho spoločenstva. To isté platí pre Dánsko v súlade s protokolom pripojeným k týmto zmluvám o postavení Dánska, PRIPOMÍNAJÚC pripravenosť Európskej únie čo najväčšmi integrovať Bývalú juhoslovanskú republiku Macedónsko do hlavného politického a hospodárskeho prúdu Európy a jej štatút ako potenciálneho kandidáta na členstvo v EÚ na základe Zmluvy o založení Európskej únie a plnenia kritérií definovaných Európskou radou v júni 1993 s podmienkou úspešného plnenia tejto dohody, najmä pokiaľ ide o regionálnu spoluprácu, SA DOHODLI TAKTO:







Článok 1

1. Týmto sa zakladá pridruženie medzi Spoločenstvom a jeho členskými štátmi na jednej strane a Bývalou juhoslovanskou republikou Macedónsko na strane druhej.

2. Cieľmi pridruženia sú: — poskytnúť primeraný rámec pre politický dialóg, ktorý umožní rozvoj úzkych politických vzťahov medzi stranami, — podporiť úsilia Bývalej juhoslovanskej republiky Macedónsko pri rozvoji jej hospodárskej a medzinárodnej spolupráce, tiež prostredníctvom aproximácie jej legislatívy s legislatívou Spoločenstva, — podporovať harmonické hospodárske vzťahy a postupne rozvíjať voľný obchodný priestor medzi Spoločenstvom a Bývalou juhoslovanskou republikou Macedónsko, — posilňovať regionálnu spoluprácu vo všetkých oblastiach, ktorých sa týka táto dohoda.







HLAVA I

VŠEOBEKNÉ ZÁSADY

Článok 2

Rešpektovanie demokratických zásad a ľudských práv vyhlásených vo Všeobecnej deklarácii ľudských práv a ustanovených v Helsinskom záverečnom akte a v Parížskej charte pre novú Európu, rešpektovanie medzinárodných právnych zásad a právneho poriadku, ako aj zásad trhového hospodárstva obsiahnutých v Dokumente z Bonnskej konferencie KBSE o hospodárskej spolupráci je základom domácej i zahraničnej politiky strán, ako i základnými prvkami tejto dohody.

Článok 3

Medzinárodný a regionálny mier a stabilita a rozvoj dobrých susedských vzťahov sú ťažiskom procesu stabilizácie a pridruženia. Uzavretie a vykonávanie tejto dohody je súčasťou regionálneho prístupu Spoločenstva, ako je definovaný v uzáveroch Rady z 29. apríla 1997, vychádzajúci z dosiahnutých výsledkov jednotlivých krajín tohto regiónu.

Článok 4

Bývalá juhoslovanská republika Macedónsko sa zaväzuje, že bude spolupracovať a vybuduje dobré susedské vzťahy s ostatnými krajinami regiónu, vrátane primeranej úrovne vzájomných výsad týkajúcich sa pohybu osôb, tovaru, kapitálu a služieb rovnako ako rozvoja projektov vzájomného záujmu. Tento záväzok predstavuje kľúčový faktor pri rozvoji vzťahov a spolupráce medzi stranami, a tak prispieva k regionálnej stabilite.

Článok 5

1. Pridruženie sa plne realizuje počas prechodného obdobia dlhého maximálne desať rokov, rozdeleného do dvoch po sebe nasledujúcich etáp. Cieľom tohto rozdelenia do dvoch následných etáp je postupne realizovať ustanovenia dohody o stabilizácii a pridružení a zamerať sa na oblasti opísané v tejto dohode v hlavách III, V, VI a VII počas prvej etapy.

2. Stabilizačná a asociačná rada ustanovená podľa článku 108 pravidelne preskúma uplatňovanie tejto dohody a vykonávanie právnych, administratívnych, inštitucionálnych a ekonomických reforiem vzhľadom na preambulu a v súlade so všeobecnými princípmi určenými v tejto dohode.

3. Štyri roky po nadobudnutí platnosti tejto dohody, Stabilizačná a asociačná rada posúdi dosiahnutý pokrok a rozhodne o prechode do druhej etapy a o jej trvaní. Ďalej rozhodne tiež o možných zmenách, ktoré sa budú musieť prijať, pokiaľ ide o obsah ustanovení riadiacich druhú etapu. Pri tomto sa zohľadnia výsledky vyššie uvedeného posúdenia.

4. Dve etapy, ktoré predpokladajú odseky 1 a 3, neplatia pre hlavu IV.

Článok 6

Dohoda je plne zlúčiteľná s príslušnými ustanoveniami WTO, najmä s článkom XXIV GATT z roku 1994 a článkom V GATS.







HLAVA II

POLITICKÝ DIALÓG

Článok 7

Politický dialóg medzi stranami sa bude ďalej rozvíjať a zintenzívňovať. Doplní a konsoliduje zblíženie medzi Európskou úniou a Bývalou juhoslovanskou republikou Macedónsko a prispeje k vytvoreniu tesných väzieb solidarity a nových foriem spolupráce medzi stranami.

Politický dialóg je určený najmä na podporu:

— rastúceho zbližovania stanovísk strán ohľadne medzinárodných otázok a najmä otázok, ktoré majú pravdepodobne podstatné účinky na strany,

— regionálnej spolupráce a rozvoja dobrých susedských vzťahov,

— spoločných stanovísk o bezpečnosti a stabilite v Európe, vrátane oblastí, ktorých sa týka spoločná zahraničná a bezpečnostná politika Európskej únie.

Článok 8

Politický dialóg môže prebiehať v multilaterálnom rámci a ako regionálny dialóg zahrňovať ostatné krajiny regiónu.

Článok 9

1. Na ministerskej úrovni politický dialóg prebehne v rámci Stabilizačnej a asociačnej rady, ktorá má všeobecnú zodpovednosť za všetky záležitosti, ktoré jej strany prípadne predložia.

2. Na požiadanie strán môže politický dialóg prebehnúť tiež v nasledujúcich formách: — v prípade potreby stretnutia vyšších úradníkov reprezentujúcich Bývalú juhoslovanskú republiku Macedónsko na jednej strane a predsedníctvo Rady Európskej únie a Komisie na strane druhej, — plné využitie všetkých diplomatických kanálov medzi stranami, vrátane primeraných kontaktov v tretích krajinách a v rámci OSN, OBSE a iných medzinárodných fór, — akékoľvek iné prostriedky, ktoré by užitočne prispeli ku konsolidácii, rozvoju a urýchleniu tohto dialógu.

Článok 10

Politický dialóg na parlamentnej úrovni sa uskutoční v rámci Stabilizačného a asociačného parlamentného výboru ustanoveného podľa článku 114.







HLAVA III

REGIONÁLNA SPOLUPRÁCA

Článok 11

V súlade so záväzkom dodržiavať mier a stabilitu a rozvoj dobrých susedských vzťahov bude Bývalá juhoslovanská republika Macedónsko aktívne presadzovať regionálnu spoluprácu. Spoločenstvo bude tiež prostredníctvom svojich technických podporných programov podporovať projekty, ktoré majú regionálny alebo cezhraničný rozmer.

V prípade, že Bývalá juhoslovanská republika Macedónsko bude predpokladať posilnenie svojej spolupráce s niektorou z krajín uvedených v článkoch 12 až 14, bude o tom vždy informovať Spoločenstvo a jeho členské štáty a bude to so Spoločenstvom a jeho členskými štátmi konzultovať podľa ustanovení uvedených v hlave X.

Článok 12

Spolupráca s ostatnými krajinami, ktoré podpísali dohodu o stabilizícii a pridružení

Bývalá juhoslovanská republika Macedónsko začne najneskôr pri podpise aspoň jednej dohody o stabilizácii a pridružení s niektorou z ďalších krajín, ktorých sa týka proces stabilizácie a pridruženia, rokovania s danou krajinou alebo krajinami so zámerom uzavrieť dohovor o regionálnej spolupráci, ktorého cieľom bude posilnenie rozsahu spolupráce medzi danými krajinami.

Hlavné prvky tohto dohovoru zahrnujú:

— politický dialóg,

— vytvorenie voľného obchodného priestoru medzi stranami v súlade s príslušnými ustanoveniami WTO,

— vzájomné výhody týkajúce sa pohybu pracovníkov, zriadenia a poskytovania služieb, bežných platieb a pohybu kapitálu na úrovni rovnakej s úrovňou podľa tejto dohody,

— ustanovenia o spolupráci v ostatných oblastiach bez ohľadu na to, čo sa ich týka táto dohoda alebo nie, a najmä v oblasti spravodlivosti a vnútorných vecí.

Tento dohovor bude obsahovať ustanovenia o vytvorení prípadných potrebných inštitucionálnych mechanizmov.

Tento dohovor o regionálnej spolupráci sa uzavrie najneskôr do dvoch rokov od nadobudnutia platnosti druhej dohody o stabilizácii a pridružení. Pripravenosť Bývalej juhoslovanskej republiky Macedónsko uzavrieť takýto dohovor bude podmienkou pre ďalší rozvoj vzťahov medzi Bývalou juhoslovanskou republikou Macedónsko a EÚ.

Článok 13

Spolupráca s ostatnými krajinami týkajúca sa procesu stabilizácie a pridruženia

Bývalá juhoslovanská republika Macedónsko sa zapojí do regionálnej spolupráce s ostatnými krajinami, ktorých sa týka proces stabilizácie a pridruženia v niektorých alebo všetkých oblastiach spolupráce, na ktorú sa vzťahuje táto dohoda, a najmä v oblastiach spoločného záujmu. Takáto spolupráca by mala byť zlučiteľná s princípmi a cieľmi tejto dohody.

Článok 14

Spolupráca s krajinami, ktoré sú kandidátmi na pristúpenie do EÚ

Bývalá juhoslovanská republika Macedónsko môže podporovať svoju spoluprácu a uzatvoriť dohovor o regionálnej spolupráci s ktoroukoľvek krajinou, ktorá je kandidátom na pristúpenie k EÚ, v ktorejkoľvek z oblastí spolupráce, ktorých sa týka táto dohoda. Cieľom takéhoto dohovoru by malo byť postupné zosúladenie bilaterálnych vzťahov medzi Bývalou juhoslovanskou republikou Macedónsko a danou krajinou s príslušnými vzťahmi medzi Európskou úniou a jeho členskými štátmi a touto krajinou.







HLAVA IV

VOĽNÝ POHYB TOVARU

Článok 15

1. Spoločenstvo a Bývalá juhoslovanská republika Macedónsko postupne počas obdobia trvajúceho najviac desať rokov odo dňa nadobudnutia platnosti tejto dohody vytvoria podľa ustanovení tejto dohody a v súlade s ustanoveniami GATT 1994 a WTO oblasť voľného obchodu. Pri tejto činnosti budú zohľadňovať v nej stanovené špecifické požiadavky.

2. Pri klasifikácii tovarov v obchode medzi týmito dvoma stranami sa uplatňuje kombinovaná nomenklatúra tovarov.

3. Základné clo pre každý výrobok, na ktoré sa vzťahuje postupné znižovanie, stanovené v tejto dohode, je clom skutočne uplatňovaným erga omnes v deň, ktorý predchádza podpisu tejto dohody.

4. Ak sa po podpise tejto dohody uplatňuje akékoľvek znižovanie cla na základe erga omnes, najmä znižovanie, ktoré vyplýva z colných rokovaní vo WTO, nahrádzajú takto znížené clá základné clo uvedené v odseku 3 odo dňa uplatňovania týchto znížení.

5. Spoločenstvo a Bývalá juhoslovanská republika Macedónsko si navzájom oznamujú svoje príslušné základné clá.







KAPITOLA I

PRIEMYSELNÉ VÝROBKY

Článok 16

1. Ustanovenia tejto kapitoly sa budú uplatňovať pri výrobkoch s pôvodom v Spoločenstve alebo Bývalej juhoslovanskej republike Macedónsko uvedených v kapitolách 25 až 97 kombinovanej nomenklatúry s výnimkou výrobkov uvedených na zozname v prílohe I ods. I bode ii) Dohody o poľnohospodárstve (GATT 1994).

2. Ustanovenia článkov 4 a 5 sa neuplatňujú pri textilných výrobkoch, ani pri výrobkoch z ocele špecifikovaných v článkoch 9 a 10.

3. Obchod s výrobkami obsiahnutými v Zmluve o založení Európskeho spoločenstva pre atómovú energiu sa bude medzi stranami riadiť podľa ustanovení tejto zmluvy.

Článok 17

1. Clá pri dovoze výrobkov s pôvodom v Bývalej juhoslovanskej republike Macedónsko do Spoločenstva sa nadobudnutím platnosti tejto dohody rušia.

2. Množstvové obmedzenia pri dovoze výrobkov s pôvodom v Bývalej juhoslovanskej republike Macedónsko do Spoločenstva, ako i opatrenia s rovnakým účinkom sa nadobudnutím platnosti tejto dohody zrušujú.

Článok 18

1. Clá pri dovoze tovaru s pôvodom v Spoločenstve do Bývalej juhoslovanskej republiky Macedónsko okrem tých, ktoré sú uvedené na zozname v prílohách I a II, sa nadobudnutím platnosti tejto dohody rušia.

2. Clá pri dovoze tovaru s pôvodom v Spoločenstve do Bývalej juhoslovanskej republiky Macedónsko, ktoré sú uvedené na zozname v prílohe I, sa postupne znižujú podľa nasledovného harmonogramu: — od 1. januára prvého roka nasledujúceho po nadobudnutí platnosti tejto dohody sa každé clo zníži na 90 % základného cla, — od 1. januára druhého roka nasledujúceho po nadobudnutí platnosti tejto dohody sa každé clo zníži na 80 % základného cla, — od 1. januára tretieho roka nasledujúceho po nadobudnutí platnosti tejto dohody sa každé clo zníži na 70 % základného cla, — od 1. januára štvrtého roka nasledujúceho po nadobudnutí platnosti tejto dohody sa každé clo zníži na 60 % základného cla, — od 1. januára piateho roka nasledujúceho po nadobudnutí platnosti tejto dohody sa každé clo zníži na 50 % základného cla, — od 1. januára šiesteho roka nasledujúceho po nadobudnutí platnosti tejto dohody s každé clo zníži na 40 % základného cla, — od 1. januára siedmeho roka nasledujúceho po nadobudnutí platnosti tejto dohody s každé clo zníži na 30 % základného cla, — od 1. januára ôsmeho roka nasledujúceho po nadobudnutí platnosti tejto dohody s každé clo zníži na 20 % základného cla, — od 1. januára deviateho roka nasledujúceho po nadobudnutí platnosti tejto dohody s každé clo zníži na 10 % základného cla, — od 1. januára desiateho roka nasledujúceho po nadobudnutí platnosti tejto dohody sa zostávajúce clá zrušujú.

3. Clá pri dovoze tovaru s pôvodom v Spoločenstve do Bývalej juhoslovanskej republiky Macedónsko, ktoré sú uvedené na zozname v prílohe II, sa postupne znižujú a zrušujú podľa harmonogramu uvedeného v danej prílohe.

4. Množstvové obmedzenia pri dovoze tovaru s pôvodom v Spoločenstve do Bývalej juhoslovanskej republiky Macedónsko, ako i opatrenia s rovnakým účinkom sa zrušujú po nadobudnutí platnosti tejto dohody.

Článok 19

Spoločenstvo a Bývalá juhoslovanská republika Macedónsko zrušujú odo dňa nadobudnutia platnosti tejto dohody medzi sebou akékoľvek poplatky v obchode, ktoré majú rovnaký účinok ako clá pri dovoze.

Článok 20

1. Spoločenstvo a Bývalá juhoslovanská republika Macedónsko po nadobudnutí platnosti tejto dohody zrušujú akékoľvek clá pri vývoze, ako i poplatky, ktoré majú rovnaký účinok.

2. Spoločenstvo a Bývalá juhoslovanská republika Macedónsko zrušujú medzi sebou po nadobudnutí platnosti tejto dohody akékoľvek množstvové obmedzenia pri vývoze, ako i opatrenia s rovnakým účinkom.

Článok 21

Bývalá juhoslovanská republika Macedónsko vyhlasuje, že je pripravená znížiť svoje clá v obchode so Spoločenstvom rýchlejšie, než je to ustanovené v článku 5, ak jej to umožní jej celková hospodárska situácia a situácia v príslušnom hospodárskom sektore.

Rada pre spoluprácu vydá na tento účel odporúčania.

Článok 22

Protokol 1 stanovuje opatrenia uplatniteľné pre textilné výrobky, ktoré sú v ňom uvedené.

Článok 23

Protokol 2 stanovuje opatrenia uplatniteľné pre výrobky z ocele, ktoré sú v ňom uvedené.







KAPITOLA II

POĽNOHOSPODÁRSTVO A RYBNÉ HOSPODÁRSTVO

Článok 24

Definícia

1. Ustanovenia tejto kapitoly sa uplatňujú v obchode s poľnohospodárskymi produktmi a výrobkami z rýb s pôvodom v Spoločenstve alebo v Bývalej juhoslovanskej republike Macedónsko.

2. Výraz „poľnohospodárske produkty a výrobky z rýb“ sa týka produktov uvedených na zozname v kapitolách 1 až 24 kombinovanej nomenklatúry a produktov uvedených na zozname v prílohe I ods. I ii) Dohody o poľnohospodárstve (GATT, 1994).

3. Táto definícia zahŕňa ryby a výrobky z rýb obsiahnuté v kapitole 3, položka 1604 a 1605 a podpoložka 0511 91 , 2301 20 00 a ex 1902 20 ( 1 ).

Článok 25

Protokol 3 ustanovuje obchodné opatrenia pre spracované poľnohospodárske produkty, ktoré sú v ňom zahrnuté.

Článok 26

1. Dňom nadobudnutia platnosti tejto dohody Spoločenstvo ruší všetky množstvové obmedzenia a opatrenia s rovnakým účinkom na dovoz poľnohospodárskych produktov a výrobkov z rýb s pôvodom v Bývalej juhoslovanskej republike Macedónsko.

2. Dňom nadobudnutia platnosti tejto dohody Bývalá juhoslovanská republika Macedónsko ruší všetky množstvové obmedzenia a opatrenia s rovnakým účinkom na dovoz poľnohospodárskych produktov a výrobkov z rýb s pôvodom v Spoločenstve.

▼M5

Článok 27

Poľnohospodárske výrobky

1. Odo dňa nadobudnutia platnosti tejto dohody Európska únia zruší clá na dovoz poľnohospodárskych výrobkov s pôvodom v bývalej Juhoslovanskej republike Macedónsko a poplatky s rovnocenným účinkom okrem položiek 0102 , 0201 , 0202 , 1701 , 1702 a 2204 kombinovanej nomenklatúry.

Pri výrobkoch zahrnutých v kapitolách 7 a 8 kombinovanej nomenklatúry, pri ktorých Spoločný colný sadzobník stanovuje uplatňovanie valorických ciel a špecifických ciel, sa zrušenie týka iba valorickej časti cla.

2. Odo dňa nadobudnutia platnosti Protokolu k tejto dohode zohľadňujúc pristúpenie Chorvátskej republiky k Európskej únii, Európska únia stanoví výšku ciel, ktoré sa použijú na dovozy do Európskej únie výrobkov z mäsa z mladého hovädzieho dobytka („baby beef“) vymedzených v prílohe III a s pôvodom v bývalej Juhoslovanskej republike Macedónsko, na 20 % valorického cla a 20 % špecifického cla podľa Spoločného colného sadzobníka Európskych spoločenstiev, a to v rámci limitu ročnej colnej kvóty 1 650 ton vyjadrených v hmotnosti jatočného tela.

Európska únia uplatňuje bezcolný dovoz do Európskej únie na výrobky s pôvodom v bývalej Juhoslovanskej republike Macedónsko v rámci položiek 1701 a 1702 kombinovanej nomenklatúry, a to v rámci limitu ročnej colnej kvóty 7 000 ton (čistá hmotnosť).

3. Odo dňa nadobudnutia platnosti Protokolu k tejto dohode zohľadňujúc pristúpenie Chorvátskej republiky k Európskej únii, bývalá Juhoslovanská republika Macedónsko: a) zrušuje clá na dovoz určitých poľnohospodárskych výrobkov s pôvodom v Európskej únii, ktoré sú uvedené na zozname v prílohe IVa); b) zrušuje clá na dovoz určitých poľnohospodárskych výrobkov s pôvodom v Európskej únii, ktoré sú uvedené na zozname v prílohe IVb), a to v rámci limitu colných kvót uvedených pre každý výrobok v tejto prílohe; c) uplatňuje clá na dovoz určitých poľnohospodárskych výrobok s pôvodom v Európskej únii, ktoré sú uvedené na zozname v prílohe IVc), a to v rámci limitu colných kvót.

4. Obchodné opatrenia, ktoré sa majú uplatňovať na víno a liehoviny, budú definované v samostatnej dohode o víne a liehovinách.

▼B

Článok 28

Produkty rybolovu

1. Odo dňa nadobudnutia platnosti tejto dohody Spoločenstvo úplne odstráni clá na ryby a produkty rybolovu s pôvodom v Bývalej juhoslovanskej republike Macedónsko. Produkty uvedené na zozname v prílohe V písm. a) podliehajú ustanoveniam, ktoré sú v nej určené.

▼M5

2. Bývalá Juhoslovanská republika Macedónsko zrušuje všetky poplatky s rovnakým účinkom ako clo a zrušuje clá uplatňované na dovoz rýb a produktov rybárstva s pôvodom v Európskej únii, s výnimkou produktov uvedených na zozname v prílohe Vb) a prílohe Vc), ktorými sa stanovujú zníženia colných sadzieb na produkty v nich uvedené.

▼B

Článok 29

1. Pri zohľadnení objemu obchodu medzi stranami s poľnohospodárskymi produktami a výrobkami z rýb, a to predovšetkým ich citlivosti, pravidiel spoločnej politiky Spoločenstva v oblasti poľnohospodárstva a rybného hospodárstva, pravidiel poľnohospodárskej politiky Bývalej juhoslovanskej republiky Macedónsko, úlohe poľnohospodárstva v hospodárstve Bývalej juhoslovanskej republiky Macedónsko, výrobného a vývozného potenciálu jej tradičných odvetví a trhov, ako i dôsledkov mnohostranných obchodných rokovaní v rámci WTO Spoločenstvo a Bývalá juhoslovanská republika Macedónsko najneskôr do 1. januára 2003 preskúmajú v Rade pre spoluprácu produkt po produkte a na systematickom a príslušnom recipročnom základe aj možnosti udelenia vzájomných výhod za účelom väčšej liberalizácie obchodu s poľnohospodárskymi produktami a výrobkami z rýb.

2. Ustanovenia tejto kapitoly nebudú mať v žiadnom prípade vplyv na jednostranné uplatňovanie výhodnejších opatrení jednou alebo druhou stranou.

Článok 30

Napriek ostatným ustanoveniam tejto dohody, najmä článku 37, a berúc do úvahy osobitnú citlivosť poľnohospodárskych a rybích trhov, ak dovoz výrobkov s pôvodom v jednej z dvoch strán, ktoré podliehajú výhodám udeleným podľa článkov 25, 27 a 28, spôsobí vážne narušenie trhov alebo ich domácich regulačných mechanizmov v druhej strane, obe strany začnú bezodkladne rokovať s cieľom nájsť vhodné riešenie. Pokým sa toto riešenie nenájde, môže príslušná strana prijať vhodné opatrenia, ktoré považuje za potrebné.







KAPITOLA III

SPOLOČNÉ USTANOVENIA

Článok 31

Ustanovenia tejto kapitoly sa medzi stranami vzťahujú na obchod so všetkými produktami, pokiaľ to nie je v protokoloch 1, 2 a 3 ustanovené inak.

Článok 32

Pozastavenie

1. Odo dňa nadobudnutia platnosti tejto dohody sa v obchode medzi Spoločenstvom a Bývalou juhoslovanskou republikou Macedónsko nebudú zavádzať žiadne nové clá na dovoz alebo vývoz alebo poplatky s rovnakým účinkom, ani sa nebudú zvyšovať už zavedené clá.

2. Odo dňa nadobudnutia platnosti tejto dohody sa v obchode medzi Spoločenstvom a Bývalou juhoslovanskou republikou Macedónsko nebudú zavádzať žiadne nové množstvové obmedzenia na dovoz alebo vývoz alebo opatrenia s rovnakým účinkom, ani sa nebudú sprísňovať už zavedené obmedzenia.

3. Bez toho, aby sa to dotklo výhod udelených podľa článku 26, nesmú ustanovenia odsekov 1 a 2 žiadnym spôsobom obmedzovať dodržiavanie príslušných poľnohospodárskych politík Bývalej juhoslovanskej republiky Macedónsko a Spoločenstva, ani prijímanie akýchkoľvek opatrení v rámci týchto politík, pokiaľ to negatívne nevplýva na dovozný režim v prílohách III a IV písm. a), b), c) a v prílohe V písm. a), b).

Článok 33

Zákaz fiskálnej diskriminácie

1. Strany sa zdržia a v prípade existencie zrušia každé opatrenie alebo postup vnútornej fiskálnej povahy, ktorý priamo alebo nepriamo spôsobuje diskrimináciu medzi výrobkami jednej strany a uprednostňovanie výrobkov s pôvodom na území druhej strany.

2. Výrobky vyvezené na územie jednej zo strán nesmú priniesť zisk z preplácania vnútorných nepriamych daní prekračujúcich výšku nepriamych daní, ktoré sú na ne uvalené.

Článok 34

Ustanovenia, týkajúce sa zrušenia ciel na dovoz, sa vzťahujú aj na clá fiskálnej povahy.

Článok 35

Colná únia, oblasti voľného obchodu, cezhraničné opatrenia

1. Táto dohoda vopred nevylučuje zachovanie alebo vytvorenie colnej únie, oblastí voľného obchodu alebo opatrení na cezhraničný obchodný styk, pokiaľ tieto nezmenia obchodné opatrenia zabezpečené v tejto dohode.

2. Počas prechodných období, špecifikovaných v článkoch 4 a 5, nesmie mať táto dohoda vplyv na vykonanie špecifických preferenčných opatrení, spravujúcich pohyb tovarov, ktoré sú ustanovené buď v cezhraničných dohodách, uzatvorených medzi jedným alebo viacerými členskými štátmi a Juhoslovanskou socialistickou federatívnou republikou, a ktorých nástupcom je Bývalá juhoslovanská republika Macedónsko, alebo ktoré vyplývajú z dvojstranných dohôd, uzatvorených Bývalou juhoslovanskou republikou Macedónsko, s cieľom podporiť regionálny obchod.

3. V rámci Rady pre spoluprácu sa budú medzi stranami uskutočňovať konzultácie ohľadom dohôd opísaných v odsekoch 1 a 2 tohto článku a v prípade potreby aj ohľadom ostatných dôležitých otázok, týkajúcich sa príslušných obchodných politík voči tretím krajinám. Osobitne sa budú tieto konzultácie uskutočňovať v prípade vstupu tretej krajiny do Spoločenstva, aby sa tak zabezpečilo zohľadnenie vzájomných záujmov Spoločenstva a Bývalej juhoslovanskej republiky Macedónsko, uvedených v tejto dohode.

Článok 36

Dumping

1. Ak jedna zo strán zistí, že v obchode s druhou stranou sa v zmysle článku VI GATT 1994 uskutočňuje dumping, môže táto strana v súlade s Dohodou o vykonávaní článku VI GATT 1994 a jej vlastnými vnútornými právnymi predpismi prijať proti tomuto postupu vhodné opatrenia.

2. Vzhľadom na odsek 1 tohto článku musí byť o prípade dumpingu informovaná Rada pre spoluprácu, akonáhle začnú orgány strany dovozu s vyšetrovaním. Pokiaľ sa dumping v zmysle článku VI GATT neukončí, alebo sa do 30 dní odo dňa predloženia tejto veci Rade pre spoluprácu nenájde žiadne iné uspokojivé riešenie, môže krajina dovozu prijať vhodné opatrenia.

Článok 37

Všeobecná bezpečnostná doložka

1. V prípade, že sa nejaký výrobok jednej strany dováža na územie druhej strany v takých zvýšených množstvách a na základe takých podmienok, ktoré spôsobujú alebo môžu spôsobiť: — na území strany dovozu vážne poškodenie domáceho odvetvia podobných alebo priamo konkurujúcich výrobkov alebo — v regióne strany dovozu vážne narušenie v ktoréhokoľvek odvetví hospodárstva alebo ťažkosti, ktoré by mohli zapríčiniť vážne zhoršenie hospodárskej situácie, môže strana dovozu podľa podmienok a v súlade s postupmi ustanovenými v tomto článku prijať vhodné opatrenia.

2. Spoločenstvo a Bývalá juhoslovanská republika Macedónsko uplatňujú ochranné opatrenia v súlade s ustanoveniami tejto dohody len medzi sebou. Tieto opatrenia nesmú zachádzať nad rámec potrebný na odstránenie vzniknutých ťažkostí a bežne pozostávajú zo zastavenia ďalšieho znižovania ktorejkoľvek uplatniteľnej colnej sadzby, zabezpečenej v rámci tejto dohody pre príslušný výrobok, alebo zo zastavenia zvyšovania colnej sadzby pre daný výrobok.

Tieto opatrenia musia obsahovať jasné prvky, ktoré najneskôr do konca stanoveného obdobia povedú k ich postupnému odstráneniu. Opatrenia sa nebudú prijímať na obdobie, ktoré presahuje jeden rok. Za veľmi výnimočných okolností sa môžu prijať opatrenia na celkové obdobie maximálne troch rokov. Na dovoz výrobku, ktorý predtým počas obdobia aspoň troch rokov od uplynutia lehoty opatrenia podliehal takémuto opatreniu, sa nebude vzťahovať žiadne ochranné opatrenie.

3. V prípadoch špecifikovaných v tomto článku, pred prijatím v ňom stanovených opatrení, alebo v prípadoch, na ktoré sa vzťahuje odsek 4 písm. b) tohto článku, Spoločenstvo alebo Bývalá juhoslovanská republika Macedónsko poskytnú Rade pre spoluprácu na základe týchto okolností čo najskôr všetky relevantné informácie s cieľom nájsť riešenie prijateľné pre obe strany.

4. Pri vykonávaní horeuvedených odsekov sa uplatňujú nasledovné ustanovenia: a) Tažkosti vznikajúce zo situácie uvedenej v tomto článku budú predmetom skúmania Rady pre spoluprácu, ktorá môže prijať akékoľvek rozhodnutie potrebné na odstránenie týchto ťažkostí. Ak Rada pre spoluprácu alebo strana vývozu neprijmú rozhodnutie odstraňujúce tieto ťažkosti, alebo sa do 30 dní odo dňa predloženia tejto problematiky Rade pre spoluprácu nedosiahne žiadne iné uspokojivé riešenie, môže strana dovozu v súlade s týmto článkom prijať vhodné opatrenia na odstránenie problému. Pri výbere ochranných opatrení sa uprednostnia tie, ktoré najmenej narušujú fungovanie mechanizmov zavedených touto dohodou. b) Keď mimoriadne a kritické okolnosti, ktoré si vyžadujú okamžité opatrenia, neumožňujú mať k dispozícii informácie alebo vykonať preskúmanie vopred, môže príslušná strana v situáciách špecifikovaných v tomto článku podľa toho bezodkladne uplatňovať preventívne opatrenia, ktoré sa budú zaoberať touto situáciou, a bude o tom bezodkladne informovať druhú stranu.

5. Ochranné opatrenia sa bezodkladne oznámia Rade pre spoluprácu a budú predmetom pravidelných konzultácií v rámci tohto orgánu, a to najmä za účelom vypracovania harmonogramu na ich zrušenie hneď, ako to okolnosti umožnia.

6. V prípade, že v Spoločenstve alebo v Bývalej juhoslovanskej republike Macedónsko podlieha dovoz výrobkov, ktoré môžu spôsobiť ťažkosti, uvedené v tomto článku, správnemu postupu, ktorého účelom je rýchle poskytnutie informácií o vývoji obchodných tokov, budú o tom informovať druhú stranu.

Článok 38

Doložka o nedostatku

1. V prípadoch, keď dodržiavanie ustanovení tejto hlavy vedie ku: a) kritickému nedostatku alebo hrozbe nedostatku potravín alebo iných výrobkov zásadných pre stranu vývozu; alebo b) opätovnému vývozu výrobkov do tretej krajiny, s ktorou strana vývozu udržiava množstvové obmedzenia na vývoz, vývozné clá alebo opatrenia alebo poplatky s rovnakým účinkom, a kde uvedená situácia spôsobuje alebo môže spôsobiť strane vývozu závažné ťažkosti, môže táto strana na základe podmienok a v súlade s postupom ustanoveným v tomto článku prijať vhodné opatrenia.

2. Pri výbere opatrení musia byť uprednostnené tie, ktoré najmenej narúšajú fungovanie systému tejto dohody. Takéto opatrenia sa nebudú uplatňovať spôsobom, ktorý by znamenal svojvoľnú alebo nezdôvodniteľnú diskrimináciu tam, kde prevažujú rovnaké podmienky, alebo skryté obmedzovanie obchodu. Takéto opatrenia sa odstránia v prípade, keď podmienky už neoprávňujú ich zachovanie.

3. Pred prijatím opatrení uvedených v odseku 1 tohto článku, alebo čo najskôr v prípadoch, pri ktorých sa uplatňuje odsek 4 tohto článku, poskytne Spoločenstvo alebo Bývalá juhoslovanská republika Macedónsko na základe týchto okolností Rade pre spoluprácu všetky relevantné informácie s cieľom nájsť riešenie prijateľné pre obe zmluvné strany. Zmluvné strany sa môžu v rámci Rady pre spoluprácu dohodnúť na ktoromkoľvek spôsobe odstránenia týchto problémov. Ak sa do 30 dní odo dňa predloženia tejto záležitosti Rade pre spoluprácu nedosiahne žiadna dohoda, môže strana vývozu na základe tohto článku uplatňovať opatrenia na vývoz príslušného výrobku.

4. Keď mimoriadne a kritické okolnosti, ktoré si vyžadujú okamžité opatrenie, neumožňujú mať k dispozícii informácie alebo vykonať preskúmanie vopred, môže Spoločenstvo alebo Bývalá juhoslovanská republika Macedónsko, kohokoľvek sa to týka, na základe týchto okolností uplatniť preventívne opatrenia potrebné na riešenie situácie a bude o tom bezodkladne informovať druhú zmluvnú stranu.

5. Akékoľvek opatrenia uplatňované podľa tohto článku sa bezodkladne oznámia Rade pre spoluprácu a budú predmetom pravidelných konzultácií v rámci tohto orgánu, a to najmä za účelom vypracovania harmonogramu na ich zrušenie hneď, ako to okolnosti umožnia.

Článok 39

Štátne monopoly

Bývalá juhoslovanská republika Macedónsko postupne odstráni všetky štátne monopoly obchodnej povahy tak, aby zabezpečila, že do konca piateho roku nasledujúceho po nadobudnutí platnosti tejto dohody nebude medzi príslušníkmi členských štátov a Bývalej juhoslovanskej republiky Macedónsko existovať žiadna diskriminácia týkajúca sa podmienok, za ktorých sa obstaráva a predáva tovar. Rada pre spoluprácu musí byť o opatreniach prijatých za účelom dosiahnutia tohto cieľa informovaná.

Článok 40

Protokol 4 ustanovuje pravidlá pôvodu pre uplatňovanie colných preferencií ustanovených v tejto dohode.

Článok 41

Povolené obmedzenia

Táto dohoda vopred nevylučuje zákaz alebo obmedzenia na dovoz, vývoz alebo tovar v tranzite, ktoré sú zdôvodnené na základe verejného poriadku, štátnej politiky alebo verejnej bezpečnosti, ochrany zdravia a života ľudí, zvierat a rastlín, ochrany národného bohatstva umeleckej, historickej alebo archeologickej hodnoty alebo ochrany duševného, priemyselného alebo obchodného vlastníctva alebo predpisov týkajúcich sa zlata a striebra. Tieto zákazy alebo obmedzenia však nesmú spôsobovať svojvoľnú alebo skrytú diskrimináciu v obchode medzi stranami.

Článok 42

Obe strany súhlasia, že budú spolupracovať na znižovaní potenciálu pre podvod pri uplatňovaní obchodných ustanovení tejto dohody.

Napriek ostatným ustanoveniam tejto dohody, najmä článkom 30, 37 a 88 a protokolu 4, ak jedna strana zistí, že existuje dostatočný dôkaz o podvode, ako je značný nárast predaja výrobkov jednej strany do druhej, ktorý presahuje úroveň odrážajúcu hospodárske pomery, ako sú bežné výrobné a vývozné kapacity, alebo zlyhá administratívna spolupráca, ktorá je potrebná pri overovaní dokladu o pôvode druhou stranou, obe zmluvné strany začnú s konzultáciami s cieľom násť vhodné riešenie. Pokiaľ sa toto riešenie nenájde, môže príslušná strana prijať vhodné opatrenia, ktoré považuje za nutné. Pri výbere opatrenia musia byť uprednostnené tie, ktoré najmenej narúšajú fungovanie systému zavedeného v tejto dohode.

Článok 43

Uplatňovanie tejto dohody sa nedotýka uplatňovania ustanovení právneho poriadku Spoločenstva na Kanárskych ostrovoch.







HLAVA V

POHYB PRACOVNÍKOV, ZRIAĎOVANIE, POSKYTOVANIE SLUŽIEB, KAPITÁL







KAPITOLA I

POHYB PRACOVNÍKOV

Článok 44

1. S výhradou podmienok a modalít uplatniteľných vo všetkých jednotlivých štátoch: — prístup priznaný pracovníkom, ktorí sú štátnymi príslušníkmi Bývalej juhoslovanskej republiky Macedónsko, a ktorí sú legálne zamestnaní na území členského štátu, je bez diskriminácie založenej na štátnej príslušnosti, pokiaľ ide o pracovné podmienky, odmeňovanie alebo prepúšťanie, v porovnaní s pracovníkmi vlastnej štátnej príslušnosti, — zákonný manželský partner a deti pracovníka legálne zamestnaného na území členského štátu s výnimkou sezónnych pracovníkov a pracovníkov, ktorí prichádzajú na základe dvojstranných dohôd v zmysle článku 45, pokiaľ nie je stanovené takýmito dohodami inak, majú prístup na pracovný trh daného členského štátu počas obdobia, počas ktorého je daný pracovník oprávnený v danom členskom štáte sa zdržiavať a pracovať.

2. Bývalá juhoslovanská republika Macedónsko s výhradou podmienok a modalít uplatniteľných v tejto krajine priznáva prístup uvedený v odseku 1 pracovníkom, ktorí sú štátnymi príslušníkmi členského štátu a sú legálne zamestnaní na území Bývalej juhoslovanskej republiky Macedónsko, rovnako ako ich manželským partnerom a deťom, ktorí sa na spomenutom území legálne zdržiavajú.

Článok 45

1. Pri zohľadnení situácie na pracovnom trhu v členských štátoch, s výhradou ich legislatívy a pri rešpektovaní pravidiel platných v daných členských štátoch v oblasti mobility pracovníkov: — existujúce nástroje prístupu k zamestnaniu pre pracovníkov Bývalej juhoslovanskej republiky Macedónsko, ktoré priznali členské štáty podľa bilaterálnych dohôd, by sa mali zachovať a, ak je možné, zlepšiť, — ostatné členské štáty zvážia možnosť uzavretia podobných dohôd.

2. Stabilizačná a asociačná rada preskúma udelenie ostatných zlepšení, vrátane nástrojov prístupu k odborným školeniam, v zhode s pravidlami a postupmi platnými v členských štátoch a pri zohľadnení situácie na pracovnom trhu členských štátov a Spoločenstva.

Článok 46

Určia sa pravidlá na koordinovanie systému sociálneho zabezpečenia pre pracovníkov štátnej príslušnosti Bývalej juhoslovanskej republiky Macedónsko legálne zamestnaných na území členského štátu a pre členov ich rodín, ktorí sa na danom území legálne zdržiavajú. Za týmto účelom rozhodnutie Stabilizačnej a asociačnej rady, ktoré by nemalo ovplyvniť žiadne práva ani povinnosti vyplývajúce z dvojstranných dohôd, ak takéto dohody zabezpečujú výhodnejší prístup, realizuje nasledujúce ustanovenia:

— všetky obdobia poistenia, zamestnania alebo trvalého pobytu, ktoré takýto pracovníci zavŕšili v rozličných členských štátoch, sa sčítavajú na účely dôchodkov a dávok v súvislosti so starobou, invaliditou a úmrtím a na účely lekárskej starostlivosti pre takýchto pracovníkov a ich rodinných členov,

— všetky dôchodky alebo dávky v súvislosti so starobou, úmrtím, pracovným úrazom alebo chorobou z povolania, alebo invaliditou vyplývajúcou z pracovného úrazu alebo choroby z povolania, s výnimkou nepríspevkových dávok, sú voľne prevoditeľné pri miere prevodu, ktorá sa uplatňuje podľa zákona dlhujúceho členského štátu alebo členských štátov,

— dotknutí pracovníci obdržia rodinné prídavky pre členov svojich rodín, ako sú definovaní vyššie.

Bývalá juhoslovanská republika Macedónsko prizná pracovníkom, ktorí sú štátnymi príslušníkmi členského štátu a legálne zamestnaní na jej území, a rodinným príslušníkom, ktorí sa legálne zdržiavajú na jej území, prístup podobný prístupu, ako je špecifikovaný v druhej a tretej zarážke prvého odseku.







KAPITOLA II

ZRIADENIE

Článok 47

Na účely tejto dohody:

a) „spoločnosť Spoločenstva“ resp. „spoločnosť Bývalej juhoslovanskej republiky Macedónsko“ znamená spoločnosť alebo firmu, ktorá je založená v súlade s právnym systémom členského štátu resp. Bývalej juhoslovanskej republiky Macedónsko a ktorá má registrované sídlo, centrálnu administratívu alebo hlavné miesto podnikania na území Spoločenstva resp. Bývalej juhoslovanskej republiky Macedónsko; Ak by však spoločnosť založená v súlade s právnym poriadkom členského štátu resp. Bývalej juhoslovanskej republiky Macedónsko mala iba svoje registrované sídlo na území Spoločenstva resp. Bývalej juhoslovanskej republiky Macedónsko, spoločnosť sa považuje za spoločnosť Spoločenstva a spoločnosť Bývalej juhoslovanskej republiky Macedónsko, ak jej pôsobenie zahrňuje skutočné a neprerušené prepojenie s hospodárstvom niektorého z členských štátov resp. Bývalej juhoslovanskej republiky Macedónsko.

b) „dcérska spoločnosť“ znamená spoločnosť, ktorú účinne kontroluje prvá spoločnosť;

c) „pobočka“ spoločnosti znamená miesto podnikania, ktoré nemá právnu subjektivitu, a ktoré má formu trvalosti, ako napríklad rozšírenie materskej spoločnosti, má svoje riadenie a je materiálovo vybavená na podnikateľské rokovania s tretími stranami tak, aby tretie strany, aj keď vedia, že v prípade nutnosti sa musí nadviazať právny vzťah s materskou spoločnosťou, ktorej sídlo je v zahraničí, nemuseli rokovať priamo s takouto materskou spoločnosťou, ale mohli vykonávať podnikateľské kroky na mieste podnikania predstavujúce rozšírenie;

d) „zriadenie“ znamená: i) pokiaľ ide o štátnych príslušníkov, právo zakladať podniky, najmä spoločnosti, ktoré skutočne riadia a kontrolujú. Podnikateľské podniky štátnych príslušníkov sa nesmú rozšíriť na hľadanie alebo prijímanie zamestnania na pracovnom trhu, ani udeľovanie práva prístupu na pracovný trh druhej strany; ii) pokiaľ ide o spoločnosti Spoločenstvo alebo spoločnosti Bývalej juhoslovanskej republiky Macedónsko, právo začať ekonomické činnosti prostredníctvom založenia dcérskych spoločností a pobočiek v Bývalej juhoslovanskej republiky Macedónsko resp. v Spoločenstve;

e) „operácie“ znamená vykonávanie ekonomických činností;

f) „ekonomická činnosť“ v zásade zahrňuje činnosti priemyselného, komerčného a odborného charakteru a remeselnícke činnosti;

g) „štátny príslušník Spoločenstva“ a „štátny príslušník Bývalej juhoslovanskej republiky Macedónsko“ znamená fyzickú osobu, ktorá je štátnym príslušník niektorého z členských štátov resp. Bývalej juhoslovanskej republiky Macedónsko;

h) pokiaľ ide o medzinárodnú námornú dopravu, vrátane viac spôsobových operácií zahrňujúcich morské úseky, štátni príslušníci členských štátov alebo Bývalej juhoslovanskej republiky Macedónsko zriadení mimo Spoločenstva resp. mimo Bývalej juhoslovanskej republiky Macedónsko a námorné prepravné spoločnosti zriadené mimo Spoločenstva resp. Bývalej juhoslovanskej republiky Macedónsko a kontrolované štátnymi príslušníkmi členského štátu Spoločenstva alebo Bývalej juhoslovanskej republiky Macedónsko sú tiež adresátmi ustanovení tejto kapitoly a kapitoly III, ak sú ich plavidlá registrované v tomto členskom štáte resp. v Bývalej juhoslovanskej republiky Macedónsko v súlade s ich príslušnou legislatívou,

i) „finančné služby“ znamená činnosti opísané v prílohe VI. Stabilizačná a asociačná rada môže rozsah tejto prílohy rozšíriť alebo upraviť.

Článok 48

1. Bývalá juhoslovanská republika Macedónsko udelí po nadobudnutí platnosti tejto dohody: i) pokiaľ ide o zriadenie spoločností Spoločenstva prístup, ktorý nie je menej priaznivý ako prístup, udelený svojim vlastným spoločnostiam alebo spoločnostiam tretích krajín, podľa toho, ktorý je priaznivejší, a ii) pokiaľ ide o operácie dcérskych spoločností a pobočiek spoločností Spoločenstva v Bývalej juhoslovanskej republike Macedónsko, po ich zriadení, prístup, ktorý nie je menej priaznivý ako prístup uznaný vlastným spoločnostiam a pobočkám alebo akejkoľvek dcérskej spoločnosti a pobočke spoločnosti tretej krajiny, podľa toho, ktorý prístup je priaznivejší.

2. Bývalá juhoslovanská republika Macedónsko neprijme žiadne nové nariadenia ani opatrenia, ktoré v porovnaní s jej vlastnými spoločnosťami zavádzajú diskrimináciu, pokiaľ ide o zriadenie spoločností Spoločenstva na jej území alebo pokiaľ ide o ich operácie už po ich zriadení.

3. Spoločenstvo a jeho členské štáty udelia po nadobudnutí platnosti tejto dohody: i) pokiaľ ide o zriadenie spoločností Bývalej juhoslovanskej republiky Macedónsko, prístup nie menej priaznivý ako prístup udelený členskými štátmi vlastným spoločnostiam alebo akejkoľvek inej spoločnosti tretej krajiny, podľa toho, ktorý je priaznivejší; ii) pokiaľ ide o operácie dcérskych spoločností a pobočiek spoločností Bývalej juhoslovanskej republiky Macedónsko zriadených na ich území, prístup nie menej priaznivý, ako je prístup udelený členskými štátmi svojim vlastným spoločnostiam a pobočkám, alebo akejkoľvek dcérskej spoločnosti a pobočke spoločnosti akejkoľvek tretej krajiny zriadenej na ich území, podľa toho, ktorý prístup je priaznivejší.

4. Päť rokov po nadobudnutí platnosti tejto dohody a s ohľadom na príslušné precedentné právo Európskeho súdu a situáciu na pracovnom trhu Stabilizačná a asociačná rada preskúma, či by sa vyššie uvedené ustanovenia mali rozšíriť na zriadenie štátnych príslušníkov obidvoch strán tejto dohody, aby mohli vykonávať hospodárske činnosti ako samostatne zárobkové osoby.

5. Nehľadiac na ustanovenia tohto článku: a) dcérske spoločnosti a pobočky spoločností Spoločenstva majú od dátumu nadobudnutia platnosti tejto dohody právo používať a prenajímať nehnuteľnosti v Bývalej juhoslovanskej republike Macedónsko; b) dcérske spoločnosti spoločností Spoločenstva majú tiež právo nadobudnúť a vykonávať vlastnícke práva k nehnuteľnostiam ako spoločnosti Bývalej juhoslovanskej republiky Macedónsko a pokiaľ ide o verejný tovar/tovar všeobecného záujmu, vrátane prírodných zdrojov, poľnohospodárskej pôdy a lesov, tie isté práva, aké majú spoločnosti Bývalej juhoslovanskej republiky Macedónsko, ak tieto práva sú nevyhnutné na vykonávanie hospodárskych činností, na ktoré boli zriadené; c) do konca prvej etapy prechodného obdobia Stabilizačná a asociačná rada preskúma možnosť rozšírenia práv podľa písm. b) na pobočky spoločností Spoločenstva.

Článok 49

1. S výhradou ustanovení článku 48 a s výnimkou finančných služieb opísaných v prílohe VI obidve strany môžu regulovať zriadenie a pôsobenie spoločností a štátnych príslušníkov na ich územiach, pokiaľ takéto regulovanie nediskriminuje spoločnosti a štátnych príslušníkov druhej strany v porovnaní s vlastnými spoločnosťami a štátnymi príslušníkmi.

2. Pokiaľ ide o finančné služby, bez ohľadu na ostatné ustanovenia tejto dohody sa strane nesmie zabrániť, aby prijala opatrenia diktované opatrnosťou, vrátane ochrany investorov, deponentov, majiteľov poistiek alebo osôb, ktorým poskytovateľ finančných služieb dlhuje nezaručený poplatok, alebo aby zabezpečila integritu a stabilitu finančného systému. Takéto opatrenia sa nesmú použiť, aby sa obišli povinnosti strany vyplývajúce z tejto dohody.

3. Nič v tejto dohode sa nesmie vykladať tak, aby sa od strany vyžadovalo zverejnenie informácií týkajúcich sa záležitostí a účtov jednotlivých zákazníkov, alebo dôverné alebo majetkové informácie, ktoré majú verejné subjekty.

Článok 50

1. Ustanovenia tejto kapitoly sa neuplatňujú na letecké dopravné služby, vnútrozemské riečne dopravné služby a námorné kabotážové služby.

2. Stabilizačná a asociačná rada môže prekladať odporúčania na zlepšenie zriadenia a pôsobenia v oblastiach, ktorých sa týka odsek 1.

Článok 51

1. Ustanovenia článkov 48 a 49 nevylučujú, aby strana uplatňovala niektoré pravidlá týkajúce sa zriadenia a operácií na jej území pobočiek spoločností inej strany, ktoré nie sú zapísané v obchodnom registri na území prvej strany, pričom tieto pravidlá sú opodstatnené právnymi alebo technickými rozdielmi medzi takýmito pobočkami v porovnaní s pobočkami spoločností zapísaných v obchodnom registri na jej území, alebo, pokiaľ ide o finančné služby, z dôvodov opatrnosti.

2. Rozdiel v prístupe nesmie byť väčší, ako je prísne nevyhnutné v dôsledku takýchto právnych alebo technických rozdielov, alebo pokiaľ ide o finančné služby, z dôvodov opatrnosti.

Článok 52

Aby sa štátnym príslušníkom Spoločenstva a štátnym príslušníkom Bývalej juhoslovanskej republiky Macedónsko uľahčilo začať vykonávanie regulovaných odborných činností v Bývalej juhoslovanskej republiky Macedónsko resp. Spoločenstve, Stabilizačná a asociačná rada preskúma, ktoré kroky sú potrebné na vzájomné uznanie kvalifikácie. Za týmto účelom môže prijať všetky potrebné opatrenia.

Článok 53

1. Spoločnosť Spoločenstva alebo spoločnosť Bývalej juhoslovanskej republiky Macedónsko zriadená na území Bývalej juhoslovanskej republiky Macedónsko resp. Spoločenstva je oprávnené zamestnávať alebo nechať zamestnať niektorou zo svojich dcérskych spoločností alebo pobočiek v súlade s legislatívou platnou v hostiteľskej krajine zriadenia, na území Bývalej juhoslovanskej republiky Macedónsko resp. Spoločenstva, zamestnancov, ktorí sú štátnymi príslušníkmi členských štátov Spoločenstva resp. Bývalej juhoslovanskej republiky Macedónsko, ak takýto zamestnanci sú kľúčovými pracovníkmi, ako sú definovaní v odseku 2, a ak sú zamestnaní výlučne spoločnosťami, dcérskymi spoločnosťami alebo pobočkami. Povolenia k pobytu a pracovné povolenia takýchto zamestnancov sa vzťahujú iba na obdobia takéhoto zamestnania.

2. Kľúčoví zamestnanci vyššie uvedených spoločností, ďalej len „organizácií“, sú „vnútropodnikoví preložení pracovníci“, ako sú definovaní v písm. c) tohto odseku, v nasledujúcich kategóriách, ak je organizácia právnickou osobou a ak dané osoby zamestnávala organizácia alebo boli partnermi v tejto organizácii (iní ako majoritní akcionári) aspoň počas obdobia jedného roka bezprostredne pre takýmto preložením: a) vyšší pracovníci organizácie, ktorí v prvom rade vedú riadenie organizácie, za všeobecného dozoru alebo riadenia hlavne zo strany predstavenstva alebo akcionárov podniku, vrátane: — vedenia organizácie alebo oddelení alebo úsekov organizácie, — dozoru a kontrolovania práce ostatných nadriadených, odborníkov alebo vedúcich pracovníkov, — oprávnenia osobne zamestnávať a prepúšťať alebo odporúčať prijatie alebo prepustenie, alebo iných personálnych činností; b) osoby zamestnané organizáciou, ktoré majú mimoriadne vedomosti podstatné pre služby podniku, vedecké zariadenie, techniky alebo manažment. Posúdenie takýchto vedomostí môže medzi iným odrážať poznatky špecifické pre daný podnik, vysokú úroveň kvalifikácie týkajúcej sa daného typu práce alebo obchodu, ktorý vyžaduje špecifické technické vedomosti, vrátane členstva v akreditovaných profesiách; c) „vnútropodnikový preložený pracovník“ je definovaný ako fyzická osoba pracujúca v rámci organizácie na území strany, ktorá je dočasne preložená v kontexte vykonávanie ekonomických činností na území druhej strany; daná organizácia musí mať svoje hlavné miesto podnikania na území strany a preloženie musí byť do zriadenia (pobočky, dcérskej spoločnosti) tejto organizácie skutočne vykonávajúcej podobné ekonomické činnosti na území druhej strany.

3. Vstup na územie a dočasná prítomnosť na území Spoločenstva alebo Bývalej juhoslovanskej republiky Macedónsko štátnych príslušníkov Bývalej juhoslovanskej republiky Macedónsko resp. Spoločenstva je povolený, ak títo štátni príslušníci zastupujúci spoločnosti sú osoby pracujúce vo vyšších funkciách, ako sú definované v odseku 2 písm. a) vyššie, v rámci spoločnosti a sú zodpovední za vytvorenie dcérskej spoločnosti Spoločenstva alebo pobočky spoločnosti Bývalej juhoslovanskej republiky Macedónsko, alebo dcérskej spoločnosti alebo pobočky v Bývalej juhoslovanskej republiky Macedónsko spoločnosti Spoločenstva v členskom štáte Spoločenstva resp. Bývalej juhoslovanskej republiky Macedónsko, ak: — títo zástupcovia sa nezúčastňujú priamych obchodov ani poskytovania služieb a — spoločnosť má svoje hlavné miesto podnikania mimo Spoločenstva resp. Bývalej juhoslovanskej republiky Macedónsko a nemá žiadnych iných zástupcov, kancelárie, pobočky ani dcérske spoločnosti v danom členskom štáte Spoločenstva resp. Bývalej juhoslovanskej republike Macedónsko.

Článok 54

Počas prvých štyroch rokov od dátumu nadobudnutia platnosti tejto dohody môže Bývalá juhoslovanská republika Macedónsko zaviesť opatrenia, ktoré sa odchyľujú od ustanovení tejto kapitoly, pokiaľ ide o zriadenie spoločností Spoločenstva a o štátnych príslušníkov v niektorých odvetviach, ktoré:

— sa podrobujú reštrukturalizácii alebo čelia vážnym ťažkostiam, najmä ak tieto ťažkosti predstavujú vážne sociálne problémy v Bývalej juhoslovanskej republiky Macedónsko, alebo

— čelia odstráneniu alebo drastickému zníženiu celkového trhového podielu, ktorý pripadá na spoločnosti Bývalej juhoslovanskej republiky Macedónsko alebo štátnych príslušníkov v danom sektore priemyslu v Bývalej juhoslovanskej republiky Macedónsko, alebo

— sú novými odvetviami v Bývalej juhoslovanskej republiky Macedónsko.

Takéto opatrenia:

i) sa prestanú uplatňovať najneskôr dva roky po konci prvej etapy prechodného obdobia;

ii) musia byť primerané a potrebné na nápravu situácie a

iii) nesmú zavádzať diskrimináciu voči činnostiam spoločností Spoločenstva alebo štátnych príslušníkov Spoločenstva už zriadených v Bývalej juhoslovanskej republiky Macedónsko v čase zavedenia daného opatrenia v porovnaní so spoločnosťami alebo štátnymi príslušníkmi Bývalej juhoslovanskej republiky Macedónsko.

Pri navrhovaní a uplatňovaní takýchto opatrení Bývalá juhoslovanská republika Macedónsko vždy, keď to bude možné, udelí spoločnostiam Spoločenstva alebo štátnym príslušníkom Spoločenstva preferenčný prístup a v žiadnom prípade neudelí prístup menej priaznivý ako prístup udelený spoločnostiam alebo štátnym príslušníkom z akejkoľvek tretej krajiny. Pred prijatím takýchto opatrení Bývalá juhoslovanská republika Macedónsko bude o tom konzultovať so Stabilizačnou a asociačnou radou a uvedie ich do účinnosti najskôr jeden mesiac po oznámení Stabilizačnej a asociačnej rade konkrétnych opatrení, ktoré Bývalá juhoslovanská republika Macedónsko plánuje zaviesť, s výnimkou prípadu hrozby nenapraviteľnej škody, ktorá si vyžaduje okamžité opatrenia. V takomto prípade Bývalá Juhoslovanská republika Macedónsko konzultuje so Stabilizačnou a asociačnou radou okamžite po prijatí takýchto opatrení.

Po ukončení štvrtého roku po nadobudnutí platnosti tejto dohody môže Bývalá juhoslovanská republika Macedónsko zaviesť alebo zachovať takéto opatrenia iba so súhlasom Stabilizačnej a asociačnej rady a za podmienok určených Stabilizačnou a asociačnou radou.







KAPITOLA III

POSKYTOVANIE SLUŽIEB

Článok 55

1. Strany sa zaväzujú, že v súlade s nasledujúcimi ustanoveniami prijmú všetky potrebné opatrenia, aby postupne umožnili poskytovanie služieb spoločnosťami alebo štátnymi príslušníkmi Spoločenstva alebo Bývalej juhoslovanskej republiky Macedónsko, zriadenými v strane inej, ako je strana osoby, pre ktorú sú služby určené.

2. Strany, dodržiavajúc krok s liberalizačným procesom uvedeným v odseku 1, povolia dočasný pohyb fyzických osôb poskytujúcich služby, alebo ktoré sú zamestnané poskytovateľom služieb ako kľúčoví pracovníci, ako sú definovaní v článku 53, vrátane fyzických osôb, ktoré sú zástupcami spoločnosti alebo štátneho príslušníka Spoločenstva alebo Bývalej juhoslovanskej republiky Macedónsko a ktoré sa uchádzajú o dočasný vstup za účelom rokovania o predaji služieb alebo uzavretia dohôd o predaji služieb pre daného poskytovateľa služieb, ak sa takíto zástupcovia nezúčastňujú priameho predaja pre verejnosť ani poskytovania samotných služieb.

3. Pokiaľ ide o druhú etapu prechodného obdobia, Stabilizačná a asociačná rada prijme opatrenia potrebné na postupné vykonávanie ustanovení odseku 1 tohto článku. Zohľadní sa pokrok, ktorý strany dosiahli pri aproximácii svojich právnych systémov.

Článok 56

1. Strany neprijmú žiadne opatrenia ani nevykonajú žiadne kroky, ktoré by viedli k podmienkam oveľa prísnejším pre poskytovanie služieb štátnymi príslušníkmi alebo spoločnosťami Spoločenstva a Bývalej juhoslovanskej republiky Macedónsko, zriadenými v strane inej ako strane osoby, pre ktorú sú služby určené, v porovnaní so situáciou existujúcou v deň pred dátumom nadobudnutia platnosti tejto dohody.

2. Ak jedna strana je názoru, že opatrenia zavedené druhou stranou po nadobudnutí platnosti tejto dohody vedú k situácii, ktoré je výrazne obmedzujúcejšia v súvislosti s poskytovaním služieb v porovnaní so situáciou existujúcou k dátumu nadobudnutia platnosti tejto dohody, takáto prvá strana môže žiadať od druhej strany, aby začala konzultácie.

Článok 57

Pokiaľ ide poskytovanie dopravných služieb medzi Spoločenstvom a Bývalou juhoslovanskou republikou Macedónsko, platia nasledujúce ustanovenia:

1. v prípade vnútrozemskej dopravy sa vzťah medzi stranami riadi dohodou medzi Európskym spoločenstvom a Bývalou juhoslovanskou republikou Macedónsko v oblasti dopravy, ktorá nadobudla platnosť 28. novembra 1997. Strany potvrdzujú dôležitosť, ktorú pripisujú správnemu uplatňovaniu tejto dohody;

2. v prípade medzinárodnej námornej dopravy sa strany zaväzujú, že budú účinne uplatňovať princíp neobmedzeného prístupu na trh a k doprave na komerčnom základe. a) Vyššie uvedené ustanovenie je bez dosa hu na práva a povinnosti podľa Kódu OSN o správaní pre linkové konferencie, ako ich uplatňuje jedna alebo druhá strana tejto dohody. Nekonferenčné linkové plavidlá budú mať možnosť súťažiť s konferenciou, pokiaľ budú dodržiavať princíp čestnej súťaže na komerčnom základe. b) Strany potvrdzujú svoj záväzok rešpektovať voľne súťažné prostredie ako podstatnú podmienku veľkoobchodu so sypaným a tekutým tovarom;

3. pri uplatňovaní princípov odseku 2 strany: a) nebudú zavádzať ustanovenia o delení nákladu v budúcich bilaterálnych zmluvách s tretími krajinami iné, aké sú ustanovenia pre mimoriadne okolnosti, keď linkové prepravné spoločnosti jednej alebo druhej strany tejto dohody by inak nemali skutočnú príležitosť uchádzať sa o obchod do danej tretej krajiny alebo z danej tretej krajiny; b) nezakážu dojednania o delení nákladu v budúcich bilaterálnych dohodách týkajúcich sa veľkoobchodu so sypaným a tekutým tovarom; c) zrušia po nadobudnutí platnosti tejto dohody všetky jednostranné opatrenia a administratívne, technické a iné prekážky, ktoré by mohli mať obmedzujúce alebo diskriminačné účinky na voľné poskytovanie služieb v medzinárodnej námornej doprave;

4. s cieľom zabezpečiť koordinovaný rozvoj a progresívnu liberalizáciu dopravy medzi stranami podľa ich vzájomných komerčných potrieb, podmienky vzájomného trhového prístupu v oblasti vzdušnej dopravy sa budú riešiť špeciálnymi dohodami, o ktorých budú strany rokovať po nadobudnutí platnosti tejto dohody;

5. pred uzavretím dohody uvedenej v odseku 4 strany neprijmú žiadne opatrenia ani kroky, ktoré sú väčšmi obmedzujúce alebo diskriminujúce v porovnaní so situáciou existujúcou pred nadobudnutím platnosti tejto dohody;

6. počas prechodného obdobia Bývalá juhoslovanská republika Macedónsko upraví svoju legislatívu, vrátane administratívnych, technických a iných pravidiel, podľa legislatívy Spoločenstva existujúcej v ktoromkoľvek čase v oblasti leteckej a vnútrozemskej prepravy, pokiaľ slúži liberalizačným účelom a vzájomnému prístupu na trhy strán a umožňuje pohyb cestujúcich a tovaru. V zhode so spoločným pokrokom pri dosahovaní cieľov tejto kapitoly Stabilizačná a asociačná rada preskúma spôsoby tvorby podmienok potrebných na zlepšenie slobody poskytovania leteckých a vnútrozemských dopravných služieb.







HLAVA V

PLATBY, HOSPODÁRSKA SÚŤAŽ A OSTATNÉ HOSPODÁRSKE USTANOVENIA

Článok 58

Strany sa v súlade s ustanoveniami článku VIII Dohody o Medzinárodnom menovom fonde zaväzujú autorizovať vo voľne vymeniteľnej mene každú platbu a prevody na bežnom účte platobnej bilancie medzi Spoločenstvom a Bývalou juhoslovanskou republikou Macedónsko.

Článok 59

1. Pokiaľ ide o transakcie na kapitálovom a finančnom účte platobnej bilancie po nadobudnutí platnosti tejto dohody, strany zabezpečia voľný pohyb kapitálu týkajúceho sa priamych investícií spoločností vytvorených v súlade s právom hostiteľskej krajiny a investícií v súlade s ustanoveniami kapitoly II hlavy V a likvidácie alebo repatriácie týchto investícii a akýchkoľvek ziskov plynúcich z nich.

2. Pokiaľ ide o transakcie na kapitálovom a finančnom účte platobnej bilancie, strany po nadobudnutí platnosti tejto dohody zabezpečia voľný pohyb kapitálu týkajúceho sa úverov spojených s komerčnými transakciami alebo poskytovaním služieb, ktorých sa účastní obyvateľ niektorej zo strán, a finančnými pôžičkami a úvermi s dobou splatnosti dlhšou ako jeden rok.

Tiež od začiatku druhej etapy zabezpečia voľný pohyb kapitálu týkajúceho sa portfóliových investícií a finančných pôžičiek a úverov s dobou splatnosti kratšou ako jeden rok.

3. Bez toho, aby bol dotknutý odsek 1, strany nezavedú žiadne nové obmedzenia pre pohyb kapitálu a bežných platieb medzi obyvateľmi Spoločenstva a Bývalej juhoslovanskej republiky Macedónsko a existujúce obmedzenia nebudú sprísňovať.

4. Bez toho, aby boli dotknuté ustanovenia článku 58 a tohto článku, ak za výnimočných okolností pohyb kapitálu medzi Spoločenstvom a Bývalou juhoslovanskou republikou Macedónsko spôsobuje alebo hrozí, že spôsobí vážne ťažkosti pre pôsobenie politiky výmenného kurzu alebo menovej politiky v Spoločenstve alebo Bývalej juhoslovanskej republiky Macedónsko, Spoločenstvo resp. Bývalá juhoslovanská republika Macedónsko môže prijať bezpečnostné opatrenia ohľadne pohybu kapitálu medzi Spoločenstvom a Bývalou juhoslovanskou republikou Macedónsko na obdobie nie dlhšie ako 6 mesiacov, ak sú takéto opatrenia prísne nutné.

5. Strany navzájom konzultujú s cieľom umožniť pohyb kapitálu medzi Spoločenstvom a Bývalou juhoslovanskou republikou Macedónsko, aby sa podporovali ciele tejto dohody.

Článok 60

1. Počas prvej etapy strany prijmú opatrenia umožňujúce potrebné podmienky na ďalšie uplatňovanie pravidiel Spoločenstva o voľnom pohybe kapitálu.

2. Koncom prvej etapy Stabilizačná a asociačná rada preskúma spôsoby, ako umožniť, aby sa pravidlá Spoločenstva o voľnom pohybe kapitálu plne uplatňovali.







KAPITOLA V

VŠEOBECNÉ USTANOVENIA

Článok 61

1. Ustanovenia tejto hlavy sa uplatňujú s výhradou obmedzení zdôvodnených verejnou politikou, verejnou bezpečnosťou alebo verejným zdravím.

2. Neuplatňujú sa na činnosti, ktoré sa na území strany spájajú, aj keď iba príležitostne, s vykonávaním verejnej moci.

Článok 62

Na účely tejto hlavy nič v tejto dohode nezabraňuje stranám, aby uplatňovali svoje zákony a nariadenia týkajúce sa vstupu a pobytu, práce, pracovných podmienok a zriadenia fyzických osôb a poskytovania služieb, pokiaľ ich neuplatňujú spôsobom, ktorý anuluje alebo oslabuje výhody, ktoré ktorákoľvek strana získava podľa podmienok špecifického ustanovenia tejto dohody. Toto ustanovenie nevylučuje uplatňovanie článku 61.

Článok 63

Na spoločnosti, ktoré sú kontrolované a výhradne spoločne vlastnené spoločnosťami alebo štátnymi príslušníkmi Bývalej juhoslovanskej republiky Macedónsko a spoločnosťami alebo štátnymi príslušníkmi Spoločenstva, sa tiež vzťahujú ustanovenia tejto hlavy.

Článok 64

1. Doložka najvyšších výhod udelená v súlade s ustanoveniami tejto hlavy sa neuplatňuje na daňové výhody, ktoré strany poskytujú alebo v budúcnosti poskytnú na základe dohôd, ktorých cieľom je predísť dvojitému zdaneniu, a na základe iných daňových dojednaní alebo domácej fiškálnej politiky.

2. Žiadne z ustanovení tejto hlavy sa nesmie interpretovať tak, aby sa zabránilo prijatiu alebo vykonávaniu akéhokoľvek opatrenia stranami, ktoré je zamerané na zabránenie vyhýbaniu sa alebo obchádzaniu daní podľa daňových ustanovení dohôd o predídení dvojitého zdanenia a iných daňových dojednaní alebo domácej fiškálnej legislatívy.

3. Žiadne z ustanovení tejto hlavy sa nesmie interpretovať, aby sa členským štátom alebo Bývalej juhoslovanskej republike Macedónsko zabránilo pri uplatňovaní príslušných ustanovení ich fiškálnej legislatívy rozlišovaniu medzi daňovými platcami, ktorí nie sú v rovnocenných situáciách, najmä pokiaľ ide o ich miesto trvalého pobytu.

Článok 65

1. Strany sa budú všemožne snažiť vyhnúť zavedeniu obmedzujúcich opatrení, vrátane opatrení týkajúcich sa dovozu, za účelom platobnej bilancie. Strana, ktorá takéto opatrenia prijme, čo najskôr predloží druhej strane časový rozvrh na ich odstránenie.

2. V prípadoch, keď jeden alebo viac členských štátov alebo Bývalá juhoslovanská republika Macedónsko má vážne problémy s platobnou bilanciou, alebo im takáto situácia bezprostredne hrozí, môže Spoločenstvo alebo Bývalá juhoslovanská republika Macedónsko na základe týchto okolností prijať v súlade s podmienkami, ktoré zaviedla Dohoda o založení WTO, obmedzujúce opatrenia, vrátane opatrenia, týkajúceho sa dovozu, ktoré budú časovo ohraničené a nebudú prísnejšie, než je potrebné pre zlepšenie situácie s platobnou bilanciou. Spoločenstvo a Bývalá juhoslovanská republika Macedónsko sa budú na základe týchto okolností navzájom bezodkladne informovať.

3. Na prevody, ktoré sa týkajú investícií, a to najmä repatriácie investovaných alebo reinvestovaných súm alebo ktoréhokoľvek druhu príjmov, ktoré z toho plynú, sa nevzťahuje žiadne obmedzujúce opatrenie.

Článok 66

Ustanovenia tejto hlavy sa postupne upravia, najmä vzhľadom na požiadavky vyplývajúce z článku V Všeobecnej dohody o obchode a službách (GATS).

Článok 67

Ustanovenia tejto dohody nevylučujú, aby ktorákoľvek strana uplatňovala akékoľvek opatrenia potrebné na zabránenie obchádzania jej opatrení týkajúcich sa prístupu tretích krajín na jej trh prostredníctvom ustanovení tejto dohody.







HLAVA VI

APROXIMÁCIA ZÁKONOV A VYMOŽITEĽNOSŤ PRÁVA

Článok 68

1. Strany uznávajú dôležitosť aproximácie existujúcich a budúcich zákonov Bývalej juhoslovanskej republiky Macedónsko s právom Spoločenstva. Bývalá juhoslovanská republika Macedónsko vynaloží všetko úsilie, aby zabezpečila, že jej zákony sú zlučiteľné s právom Spoločenstva.

2. Táto postupná aproximácia zákonov sa uskutoční dvoch etapách.

3. Od dátumu podpísania tejto dohody a počas doby, ako je uvedené v článku 5, sa aproximácia zákonov rozšíri na niektoré základné prvky acquis vnútorného trhu rovnako ako na ostatné príbuzné obchodné oblasti spolu s programom, ktorý sa definuje za koordináciu Komisie Európskych spoločenstiev. Bývalá juhoslovanská republika Macedónsko bude tiež definovať za koordinácie Komisie Európskych spoločenstiev modality na monitorovanie vykonávania aproximácie legislatívy a krokov právneho vymáhania, ktoré sa musia prijať, vrátane reformy súdnictva.

Termíny sa určia pre zákon o hospodárskej súťaži, zákon o duševnom vlastníctve, zákon o normách a certifikácii, zákon o verejnom obstarávaní a zákon o ochrane osobných údajov. Právna aproximácia v ostatných sektoroch vnútorného trhu bude povinnosťou, ktorá sa musí splniť do konca prechodného obdobia.

4. Počas druhej etapy prechodného obdobia určeného v článku 5 sa aproximácia zákonov rozšíri na prvky acquis , ktorých sa predchádzajúci odsek netýka.

Článok 69

Hospodárska súťaž a ostatné hospodárske ustanovenia

1. Všetko nasledujúce nie je zlučiteľné s riadnym fungovaním tejto dohody, pokiaľ to môže mať vplyv na obchod medzi Spoločenstvom a Bývalou juhoslovanskou republikou Macedónsko: i) všetky dohody medzi podnikateľmi, rozhodnutia združení podnikateľov a spoločné postupy medzi podnikateľmi, ktorých cieľom alebo následkom je vylučovanie, obmedzovanie alebo skresľovanie hospodárskej súťaže; ii) zneužívanie dominantného postavenia jedným alebo viacerými podnikateľmi na území Spoločenstva alebo Bývalej juhoslovanskej republiky Macedónsko ako celku alebo na jeho značnej časti; iii) akákoľvek verejná pomoc, ktorá narúša alebo môže narušiť hospodársku súťaž zvýhodňovaním určitých podnikateľov alebo určitých výrobkov.

2. Každé konanie, ktoré je v rozpore s týmto článkom, bude hodnotené na základe kritérií vyplývajúcich z uplatňovania pravidiel článkov 81, 82 a 87 Zmluvy o založení Európskeho Spoločenstva.

3. a) Za účelom uplatňovania ustanovení odseku 1 bodu iii) strany uznávajú, že počas prvých štyroch rokov po nadobudnutí platnosti tejto dohody, sa bude vyhodnocovať každá verejná pomoc poskytnutá Bývalou juhoslovanskou republikou Macedónsko, berúc pritom do úvahy skutočnosť, že Bývalá juhoslovanská republika Macedónsko sa považuje za oblasť totožnú s oblasťami Spoločenstva, popísanými v článku 87 ods. 3 písm. a) Zmluvy o založení Európskeho spoločenstva. b) Každá strana zabezpečí v oblasti štátnej pomoci transparentnosť inter alia, a to vo forme výročných správ o celkovej sume a rozdelení poskytnutej pomoci a na požiadanie aj vo forme poskytnutia informácií o schémach pomoci, ktoré budú adresované druhej strane. Na žiadosť jednej strany poskytne druhá strana informácie o jednotlivých prípadoch štátnej pomoci.

Každá strana zabezpečí, aby sa ustanovenia tohto článku uplatňovali počas piatich rokov odo dňa nadobudnutia platnosti tejto dohody.

4. Pokiaľ ide o výrobky uvedené v kapitole II hlavy V: — sa odsek 1 bod iii) nebude uplatňovať. — každé konanie, ktoré je v rozpore s odsekom 1 bodom i), bude hodnotené podľa kritérií zavedených Spoločenstvom podľa článkov 36 a 37 Zmluvy o založení Európskeho spoločenstva a špecifických nástrojov Spoločenstva prijatých na tomto základe.

5. Ak Spoločenstvo alebo Bývalá juhoslovanská republika Macedónsko uváži, že príslušné konanie nie je zlučiteľné s podmienkami odseku 1, a: — ak toto konanie narušuje alebo hrozí narušením záujmov druhej strany alebo materiálne škody jej domácemu priemyslu, vrátane sektoru služieb, môže táto strana po konzultácií v rámci Rady pre spoluprácu alebo po uplynutí 30 pracovných dní nasledujúcich po požiadaní o túto konzultáciu prijať vhodné opatrenia.

V prípade konaní, ktoré nie sú zlučiteľné s odsekom 1 bodom iii), sa tieto vhodné opatrenia môžu prijať tam, kde sa uplatňuje dohoda WTO, len v súlade s postupmi a za podmienok v nej stanovených alebo len v súlade s vnútornou legislatívou Spoločenstva.

6. Strany si budú navzájom vymieňať informácie berúc pri tom do úvahy obmedzenia, ktoré vyplývajú z požiadaviek služobného alebo obchodného tajomstva.

Článok 70

Pokiaľ ide o verejnoprávne podniky a podniky, ktorým boli poskytnuté zvláštne alebo výlučné práva, každá strana zabezpečí, aby sa od tretieho roku odo dňa nadobudnutia platnosti tejto dohody dodržiavali zásady Zmluvy o založení Európskeho spoločenstva, najmä jej článok 86.

Článok 71

Duševné, priemyselné a obchodné vlastníctvo

1. Podľa ustanovení tohto článku a prílohy VII strany potvrdzujú význam, ktorí prikladajú zabezpečeniu primeranej a účinnej ochrany a presadzovania duševných, priemyselných práv a práv obchodného vlastníctva.

2. Bývalá juhoslovanská republika Macedónsko prijme potrebné opatrenia s cieľom najneskôr do piatich rokov odo dňa nadobudnutia platnosti tejto dohody zabezpečiť podobnú úroveň ochrany duševných, priemyselných práv a práv obchodného vlastníctva, ako je v Spoločenstve, vrátane účinných prostriedkov na presadzovanie týchto práv.

3. Bývalá juhoslovanská republika Macedónsko sa zaväzuje, že počas uvedeného obdobia pristúpi k mnohostranným dohovorom o duševných, priemyselných právach a právach obchodného vlastníctva, uvedených v prílohe VII.

Ak sa v oblasti duševného, priemyselného a obchodného vlastníctva vyskytnú problémy, ktoré ovplyvňujú obchodné podmienky, bezodkladne sa predložia na žiadosť ktorejkoľvek zo strán Rade pre spoluprácu s cieľom dosiahnuť vzájomne uspokojivé riešenia.

Článok 72

Verejné zmluvy

1. Strany považujú začatie udeľovania verejných zmlúv na základe nediskriminovania a reciprocity, najmä v kontexte WTO, za žiaduci cieľ.

2. Spoločnostiam Bývalej juhoslovanskej republiky Macedónsko, tiež zriadeným v Spoločenstve, sa udelí prístup k postupu udeľovania zmlúv v Spoločenstve podľa pravidiel Spoločenstva o obstarávaní za podmienok nie menej priaznivých, ako sú podmienky priznané spoločnostiam Spoločenstva po nadobudnutí platnosti tejto dohody.

Vyššie uvedené ustanovenia sa budú tiež uplatňovať na zmluvy v sektore verejných služieb po prijatí legislatívy vládou Bývalej juhoslovanskej republiky Macedónsko, ktorou sa zavádzajú pravidlá Spoločenstva v tejto oblasti. Spoločenstvo pravidelne preskúma, či Bývalá juhoslovanská republika Macedónsko skutočne takúto legislatívu zaviedla.

Spoločnostiam Spoločenstva nezriadeným v Bývalej juhoslovanskej republiky Macedónsko sa udelí prístup k postupom udeľovania zmlúv v Bývalej juhoslovanskej republiky Macedónsko podľa zákona o verejnom obstarávaní za podmienok nie menej priaznivých, ako sú podmienky priznané spoločnostiam Bývalej juhoslovanskej republiky Macedónsko, najneskôr päť rokov po nadobudnutí platnosti tejto dohody. Spoločnosti Spoločenstva zriadené v Bývalej juhoslovanskej republiky Macedónsko podľa ustanovení kapitoly II hlavy V majú po nadobudnutí platnosti tejto dohody prístup k postupom udeľovania zmlúv za podmienok nie menej priaznivých, ako sú podmienky priznané spoločnostiam Bývalej Juhoslovanskej republiky Macedónsko.

Stabilizačná a asociačná rada pravidelne preskúma možnosť, aby Bývalá Juhoslovanská republika Macedónsko zaviedla prístup k postupom udeľovania zmlúv v Bývalej Juhoslovanskej republiky Macedónsko pre všetky spoločnosti Spoločenstva.

3. Pokiaľ ide o zriadenie, prevádzky, poskytovanie služieb medzi Spoločenstvom a Bývalou juhoslovanskou republikou Macedónsko a tiež zamestnávanie a pohyb pracovnej sily spojený s plnením verejných zmlúv, platia ustanovenia článkov 44 až 67.

Článok 73

Normalizácia, metrológia, akreditácia a posudzovanie zhody

1. Bývalá juhoslovanská republika Macedónsko prijme všetky potrebné opatrenia, aby postupne dosiahli zhodu s technickými nariadeniami Spoločenstva a európskymi postupmi normalizácie, metrológie, akreditácie a posudzovania zhody.

2. Za týmto účelom sa strany budú: — podporovať používanie technických nariadení Spoločenstva a európskych noriem, skúšok a postupov posudzovania zhody, — podľa vhodnosti uzatvárať európske protokoly o posúdení zhody, — podporovať rozvoj infraštruktúry kvality: normalizácie, metrológie, akreditácie a posudzovania zhody, — podporovať účasť na práci špecializovaných organizácií (CEN, CENELEC, ETSI, EA, WELMEC, EUROMED atď.)







HLAVA VII

SPRAVODLIVOSŤ A VNÚTORNÉ VECI

Článok 74

Posilnenie inštitúcií a právny poriadok

Strany za spolupráce v oblastiach spravodlivosti a vnútorných veci pripíšu mimoriadnu dôležitosť posilneniu inštitúcií na všetkých úrovniach v oblastiach administratívy všeobecne a najmä v oblastiach vymáhania práva a spravodlivosti. Toto zahrňuje konsolidáciu právneho poriadku. Spolupráca v oblasti spravodlivosti sa zameria najmä na nezávislosť súdnictva, zlepšenie jeho účinnosti a školenia pre právne profesie.

Článok 75

Víza, hraničná kontrola, azyl a migrácia

1. Strany spolupracujú v oblastiach víz, hraničnej kontroly, azylu a migrácie a vytvoria rámec na spoluprácu v týchto oblastiach, vrátane regionálnej úrovne.

2. Spolupráca v záležitostiach uvedených v odseku 1 vychádza zo spoločných konzultácií a úzkej koordinácie medzi stranami a mala by zahrňovať technickú a administratívnu pomoc pri: — výmene informácií o legislatíve a zvyklostiach, — navrhovaní legislatívy, — posilňovaní účinnosti inštitúcií, — školení pracovníkov, — bezpečnosti cestovných dokumentov a odhaľovaní falšovaných dokumentov.

3. Spolupráca sa zameria najmä na: — v oblasti azylu na rozvoj a vykonávanie národnej legislatívy tak, aby boli splnené ustanovenia Ženevského dohovoru z roku 1951, a tým sa zabezpečilo, že sa rešpektuje princíp nevracania, — v oblasti legálnej migrácie na pravidlá a práva prijímania a štatút prijatých osôb. Vo vzťahu k migrácii sa strany dohodli o čestnom zaobchádzaní so štátnymi príslušníkmi iných krajín, ktorí sa legálne zdržiavajú na ich územiach, a o podpore integračnej politiky zameranej na udelenie práv a povinností takýmto osobám, porovnateľných s právami a povinnosťami ich vlastných občanov.

Stabilizačná a asociačná rada môže odporučiť dodatočné oblasti spolupráce podľa tohto článku.

Článok 76

Ochrana pred nelegálnou imigráciou a kontrola nelegálnej imigrácie; readmisia

1. Strany súhlasia, že budú spolupracovať, aby zabránili nelegálnej imigrácii a kontrolovali nelegálnu imigráciu. Za týmto účelom: — Bývalá Juhoslovanská republika Macedónsko súhlasí, že na požiadanie členského štátu opätovne pripustí akéhokoľvek zo svojich štátnych príslušníkov nelegálne prítomných na území daného členského štátu, a to bez ďalších formalít, ak dané osoby boli jednoznačne identifikované ako takéto osoby, — všetky členské štáty Európskej únie súhlasia, že na požiadanie Bývalej Juhoslovanskej republiky Macedónsko opätovne pripustia svojich štátnych príslušníkov nelegálne prítomných na území Bývalej Juhoslovanskej republiky Macedónsko, a to bez ďalších formalít, ak dané osoby boli jednoznačne identifikované ako takéto osoby.

Členské štáty Európskej únie a Bývalá Juhoslovanská republika Macedónsko poskytnú svojim štátnym príslušníkom primerané identifikačné dokumenty a ponúknu im administratívne zariadenia potrebné pre takéto účely.

2. Strany súhlasia, že na požiadanie uzavrú dohodu medzi Bývalou Juhoslovanskou republikou Macedónsko a Európskym spoločenstvom týkajúcu sa špecifických povinností pre Bývalú Juhoslovanskú republiku Macedónsko a pre členské štáty Európskej únie na readmisiu, vrátane povinnosti readmisie štátnych príslušníkov iných krajín a osôb bez štátnej príslušnosti.

3. Do uzavretia dohody so Spoločenstvom uvedenej v odseku 2 Bývalá juhoslovanská republika Macedónsko súhlasí, že na požiadanie uzavrie dvojstranné dohody s jednotlivými členskými štátmi Európskej únie regulujúce špecifické povinnosti readmisie medzi Bývalou juhoslovanskou republikou Macedónsko a daným členským štátom, vrátane povinnosti readmisie štátnych príslušníkov iných krajín a osôb bez štátnej príslušnosti.

4. Stabilizačná a asociačná rada preskúma, aké ďalšie spoločné kroky je možné podniknúť, aby sa zabránilo nelegálnej migrácii a aby sa nelegálna migrácia kontrolovala, vrátane obchodovania s ľuďmi.

Článok 77

Boj proti praniu špinavých peňazí

1. Strany súhlasia, že je potrebné spolupracovať a prijať všetky možné opatrenia, aby sa zabránilo používaniu ich finančných systémov na pranie príjmov z trestných činností všeobecne a najmä z trestných činov spojených s drogami.

2. Spolupráca v tejto oblasti môže zahrňovať administratívnu a technickú pomoc s cieľom rozvinúť vykonávanie nariadení a účinné fungovanie vhodných noriem a mechanizmov na boj proti praniu peňazí, ktoré sú rovnocenné s nariadeniami, normami a mechanizmami, ktoré v tejto oblasti prijalo Spoločenstvo a medzinárodné fórum.

Článok 78

Prevencia a boj proti zločinu a iným nelegálnym činnostiam

1. Strany súhlasia, že budú spolupracovať v prevencii a boji proti zločinu a iným nelegálnym činnostiam, organizovaným alebo iným, ako napríklad: — obchodovanie s ľuďmi, — nelegálne hospodárske činnosti, najmä korupcia, nelegálne presuny materiálov, napríklad priemyselného odpadu, rádioaktívneho odpadu, a presuny zahrnujúce nelegálne alebo falšované predmety, — nelegálne obchodovanie s drogami a psychotropnými látkami, — pašovanie, — nelegálne obchodovanie so zbraňami, — terorizmus.

Spolupráca vo vyššie uvedených oblastiach je predmetom konzultácií a úzkej koordinácie medzi stranami.

2. Technická a administratívna pomoc v tejto oblasti môže zahrnovať: — navrhovanie národnej legislatívy v oblasti trestného práva, — posilňovanie účinnosti inštitúcií poverených prevenciou a bojom proti zločinom, — školenie pracovníkov a rozvoj vyšetrovacích zariadení, — formulovanie opatrení na zabránenie zločinu.

Článok 79

Spolupráca v oblasti nelegálnych drog

1. Strany v rámci svojich príslušných právomocí a kompetencií spolupracujú, aby zabezpečili vyrovnaný a ucelený prístup k drogám. Drogové politiky a opatrenia sú zamerané na zníženie ponuky, obchodovania a dopytu po nelegálnych drogách a tiež na účinnejšiu kontrolu prekurzorov.

2. Strany sa dohodnú o potrebných metódach spolupráce na dosiahnutie týchto cieľov. Opatrenia musia vychádzať zo všeobecne prijatých princípov podľa línie protidrogovej stratégie EÚ.

3. Spolupráca medzi stranami pozostáva z technickej a administratívnej pomoci, najmä v nasledujúcich oblastiach: navrhovanie národnej legislatívy a politík; budovanie inštitúcií a informačných centier; školenie pracovníkov; výskum súvisiaci s drogami; prevencia pred zneužitím prekurzorov používaných na nelegálnu výrobu drog. Strany sa môžu dohodnúť o zahrnutí iných oblastí.







HLAVA VIII

POLITIKY SPOLUPRÁCE

Článok 80

1. Spoločenstvo a Bývalá juhoslovanská republika Macedónsko zavedú úzku spoluprácu zamierenú na prispievanie k rozvoju a rastu potenciálu Bývalej juhoslovanskej republiky Macedónsko. Takáto spolupráca posilní existujúce hospodárske väzby na čo najširšom základe v prospech obidvoch strán.

2. Politiky a ostatné opatrenia sa navrhnú tak, aby dosiahli hospodársky a spoločenský rozvoj Bývalej juhoslovanskej republiky Macedónsko. Tieto politiky by mali zabezpečiť, aby sa od samého začiatku plne zohľadňovali environmentálne hľadiská a aby environmentálne hľadiská boli prepojené s požiadavkami harmonického spoločenského rozvoja.

3. Politiky spolupráce sa začlenia do regionálneho rámca spolupráce. Zvláštna pozornosť sa bude musieť venovať opatreniam, ktoré môžu podporiť spoluprácu medzi Bývalou juhoslovanskou republikou Macedónsko a jej susediacimi krajinami, vrátane členských štátov, a tak prispieť k regionálnej stabilite. Stabilizačná a asociačná rada môže definovať priority medzi politikami spolupráce a v rámci politík spolupráce, ako sú opísané nižšie.

Článok 81

Hospodárska politika

1. Spoločenstvo a Bývalá juhoslovanská republika Macedónsko umožnia proces hospodárskej reformy a budú spolupracovať, aby zlepšili porozumenie základov ich jednotlivých hospodárstiev a vykonávanie hospodárskej politiky v trhových hospodárstvách.

2. Za týmto účelom Spoločenstvo a Bývalá juhoslovanská republika Macedónsko spolupracujú pri: — výmene informácií o makroekonomických výsledkoch a vyhliadkach a o stratégiách rozvoja, — spoločných analýzach hospodárskych záležitostiach spoločného záujmu, vrátane tvarovania hospodárskej politiky a vykonávajúcich nástrojov.

3. Na požiadanie orgánov Bývalej juhoslovanskej republiky Macedónsko Spoločenstvo môže poskytnúť pomoc navrhnutú na podporu úsilia Bývalej juhoslovanskej republiky Macedónsko pri zavádzaní plnej konvertibility meny denar a postupnom rozvoji jej politík smerom k politikám Európskeho menového systému. Spolupráca v tejto oblasti zahrňuje neformálnu výmenu informácií ohľadne princípov a fungovania Európskeho menového systému a Európskeho systému národných bánk.

Článok 82

Štatistická spolupráca

1. Spolupráca v oblasti štatistiky sa zameriava na rozvoj účinného a udržateľného štatistického systému schopného v žiadaný čas poskytnúť spoľahlivé, objektívne a presné údaje potrebné na plánovanie a monitorovanie procesu prechodu a reformu Bývalej juhoslovanskej republiky Macedónsko. Umožňuje národnému štatistickému systému koordinovanému štátnym štatistickým úradom lepšie splniť potreby zákazníkov, z verejnej správy aj súkromných podnikov. Štatistický systém musí rešpektovať základné princípy štatistiky, ktoré vydala Organizácia Spojených národov, a ustanovenia európskeho štatistického práva a rozvíjať sa smerom k acquis communautaire v štatistike.

2. Za týmto účelom strany môžu spolupracovať najmä: — pri podpore rozvoja účinnej štatistickej služby v Bývalej juhoslovanskej republiky Macedónsko na základe primeraného inštitucionálneho rámca, — pri rozvoji a zachované národnej kapacity na zbieranie, spracovávanie a šírenie štatistických informácií vysokej kvality za použitia moderných technológií najúčinnejším spôsobom, — pri poskytovaní súkromným a verejným sektorovým hospodárskym operátorom a vedeckým komunitám primerané spoločensko-hospodárske údaje potrebné na monitorovanie štátnych reforiem, — pri umožňovaní, aby národný štatistický systém mohol prijať princípy a normy Európskeho štatistického systému, — pri zabezpečovaní dôvernosti jednotlivých údajov.

3. Spolupráca v tejto oblasti zahrňuje aj poskytovanie informácií o metódach, účasť vo vybraných pracovných skupinách EUROSTAT a výmenu štatistických údajov.

Článok 83

Bankové, poisťovacie a iné finančné služby

1. Strany spolupracujú s cieľom vybudovať a rozvinúť vhodný rámec na podporu sektora bankových, poisťovacích a finančných služieb v Bývalej juhoslovanskej republiky Macedónsko.

Spolupráca sa zameriava na:

— prijatie jednotného účtovného systému zlučiteľného s európskymi normami,

— posilnenie a reštrukturalizáciu bankového a poisťovacieho sektora a iných finančných sektorov,

— zlepšenie dohľadu a regulovanie bankových a iných finančných služieb,

— výmenu informácií najmä ohľadne navrhovanej legislatívy,

— prípravu prekladov a terminologických slovníkov.

2. Strany spolupracujú s cieľom rozvinúť účinné systémy auditov v Bývalej juhoslovanskej republiky Macedónsko podľa harmonizovaných metód a postupov Spoločenstva.

Spolupráca sa zameriava na:

— technickú pomoc pre Audítorský úrad Bývalej juhoslovanskej republiky Macedónsko,

— zriadenie jednotiek interných auditov v oficiálnych agentúrach,

— výmenu informácií, pokiaľ ide o systémy auditov,

— normalizáciu audítorskej dokumentácie,

— školiace a poradenské podujatia.

Článok 84

Podpora a ochrana investícií

1. Spolupráca medzi stranami sa zameriava na budovanie priaznivého prostredia pre súkromné investície, domáce aj zahraničné.

2. Konkrétnymi cieľmi spolupráce sú: — pre Bývalú juhoslovanskú republiku Macedónsko zlepšenie právneho rámca, ktorý umožňuje a chráni investície, — v prípade vhodnosti uzavretie dvojstranných dohôd s členskými štátmi o podpore a ochrane investícií, — vykonanie vhodných dohovorov o prevode kapitálu, — zlepšenie investičnej ochrany.

Článok 85

Priemyselná spolupráca

1. Spolupráca sa zameriava na podporu modernizácie a reštrukturalizácie priemyslu a jednotlivých odvetví v Bývalej juhoslovanskej republiky Macedónsko a na priemyselnú spoluprácu medzi ekonomickými operátormi obidvoch strán so zvláštnym cieľom posilniť súkromný sektor za podmienok, ktoré zabezpečujú, že tento sektor je chránený.

2. Iniciatívy priemyselnej spolupráce odrážajú priority definované obidvomi stranami. Takéto iniciatívy zohľadňujú regionálne aspekty priemyselného rozvoja a v prípade vhodnosti podporujú nadnárodné partnerstvá. Iniciatívy by sa mali snažiť najmä o vybudovanie vhodného rámca pre podniky, zlepšenie know-how v oblasti riadenia a podporovanie trhov, trhov transparentnosti a podnikateľského prostredia.

Článok 86

Malé a stredné podniky

Strany sa zamerajú na rozvoj a posilnenie súkromného sektora malých a stredných podnikov, vybudovanie nových podnikov v oblastiach s potenciálom rastu a spoluprácu medzi malými a strednými podnikmi Spoločenstva a Bývalej juhoslovanskej republiky Macedónsko.

Článok 87

Turistika

Spolupráca medzi stranami v oblasti turistiky sa zameria na umožnenie a podporovanie turistického ruchu a turistického obchodu prostredníctvom prenosu know-how, účasť Bývalej juhoslovanskej republiky Macedónsko v dôležitých európskych turistických organizáciách a skúmanie možností spoločných podujatí, najmä v projektoch regionálneho turistického ruchu.

Článok 88

Clá

1. Cieľom spolupráce je zaistiť dodržiavanie všetkých ustanovení, ktoré sa majú prijať v súvislosti s obchodom, a dosiahnuť zblíženie colného systému Bývalej juhoslovanskej republiky Macedónsko a colného systému Spoločenstva a pomôcť tak uľahčiť liberalizáciu plánovanú podľa tejto dohody.

2. Spolupráca okrem iného zahŕňna: — vzájomnú výmenu informácií, najmä o metódach šetrenia, — rozvoj cezhranižnej infraštruktúry medzi stranami, — možnosť prepojenia tranzitného systému Spoločenstva a Bývalej juhoslovanskej republiky Macedónsko, ako aj prijatie a použitie jednotného správneho dokladu (JSD), — zjednodušenie kontrol a náležitostí pri preprave tovaru, — podporu zavádzania moderných colných informačných systémov.

3. V zájomná pomoc v colných otázkach medzi správnymi orgánmi strán sa bude uskutočňovať v súlade s ustanoveniami protokolu 5 bez toho, aby bola dotknutá ďalšia spolupráca uvedená v tejto dohode, najmä v článkoch 76, 77 a 78.

Článok 89

Zdaňovanie

Strany zavedú spoluprácu v oblasti zdaňovania, vrátane opatrení zameraných na ďalšiu reformu fiškálneho systému, modernizáciu daňových služieb s cieľom zabezpečiť účinnosť výberu daní a boja proti finančným podvodom.

Článok 90

Sociálna spolupráca

1. Pokiaľ ide zamestnanosť, spolupráca medzi stranami sa zameriava hlavne na modernizáciu vyhľadavania pracovných miest a kariérnych poradenských služieb, poskytovanie podporných opatrení a propagáciu miestneho rozvoja na pomoc reštrukturalizácie priemyslu a pracovného trhu. Zahrnuje tiež opatrenia ako napríklad štúdie, dočasné preloženie odborníkov a informačné a školiace podujatia.

2. Pokiaľ ide sociálne zabezpečenie, spolupráca medzi stranami sa bude snažiť o úpravu sysému sociálneho zabezpečenia Bývalej juhoslovanskej republiky Macedónsko podľa nových hospodárskych a spoločenských požiadaviek, najmä poskytovaním služieb odborníkov a organizovaním informačných a školiacich podujatí.

3. Spolupráca medzi stranami zahrňuje zmenu legislatívy Bývalej juhoslovanskej republiky Macedónsko týkajúcej sa pracovných podmienok a rovnakých možností pre ženy a mužov.

4. Strany zavedú spoluprácu s cieľom zlepšiť úroveň ochrany zdravia a bezpečnosti pracovníkov, pričom sa za referenčnú úroveň použije existujúca úroveň ochrany v Spoločenstve.

Článok 91

Výchova a vzdelávanie

1. Strany spolupracujú s cieľom zvýšiť úroveň všeobecného vzdelania a profesionálnej kvalifikácie v Bývalej juhoslovanskej republike Macedónsko, zohľadniac priority Bývalej juhoslovanskej republiky Macedónsko.

2. Program Tempus prispeje k posilneniu spolupráce medzi stranami v oblasti vzdelávania a výchovy, podpory demokracie, právneho štátu a hospodárskych reforiem.

3. Európsky školiaci fond tiež prispeje k modernizácii školiacich štruktúr a činností v Bývalej juhoslovanskej republike Macedónsko.

Článok 92

Kultúrna spolupráca

Strany sa zaväzujú, že budú podporovať kultúrnu spoluprácu. Táto spolupráca slúži medzi iným vzájomnému porozumeniu a rešpektovaniu jednotlivcov, komunít a národov.

Článok 93

Informácie a komunikácia

Spoločenstvo a Bývalá juhoslovanská republika Macedónsko prijmú všetky opatrenia potrebné na podporovanie vzájomnej výmeny informácií. Uprednostnia sa programy zamerané na poskytovanie základných informácií širokej verejnosti o Spoločenstve a odborným kruhom Bývalej juhoslovanskej republiky Macedónsko špecializovanejšie informácie.

Článok 94

Spolupráca v audiovizuálnej oblasti

Strany spolupracujú pri podpore audiovizuálneho priemyslu v Európe a podporujú koprodukciu v oblastiach kina a televízie.

Strany koordinujú a v prípade vhodnosti harmonizujú svoje politiky o regulovaní obsahových aspektov cezhraničného vysielania, pričom sa zvláštna pozornosť venuje záležitostiam týkajúcim sa získavania práv duševného vlastníctva na programy a káblové a satelitné vysielanie.

Článok 95

Elektronická komunikačná infraštruktúra a spojené služby

Strany posilnia spoluprácu v oblasti elektronických komunikačných infraštruktúr vrátane klasickej telekomunikačnej siete a príslušných elektronických audiovizuálnych prenosných sietí a súvisiacich služieb s cieľom konečného zosúladenia sa Bývalej juhoslovanskej republiky Macedónsko s acquis jeden rok po nadobudnutí platnosti tejto dohody.

Vyššie uvedená spolupráca sa zameria na nasledujúce prioritné oblasti:

— rozvoj politiky,

— právne a regulačné aspekty,

— budovanie inštitúcií potrebných na liberalizáciu prostredia,

— modernizácia elektronickej infraštruktúry Bývalej juhoslovanskej republiky Macedónsko a jej integrácia do európskej a svetovej siete so zameraním na zlepšenia na regionálnej úrovni,

— medzinárodná spolupráca,

— spolupráca v rámci európskych štruktúr, najmä štruktúr zahrnutých do normalizácie,

— koordinovanie postavení v medzinárodných organizáciách a fórach.

Článok 96

Informačná spoločnosť

Strany súhlasia, že posilnia spoluprácu s cieľom ďalšieho rozvoja informačnej spoločnosti v Bývalej juhoslovanskej republike Macedónsko. Globálnymi cieľmi budú príprava spoločnosti ako celku pre digitálny vek, prilákanie investícií a prevádzkyschopnosť medzi sieťami a službami.

Orgány v Bývalej juhoslovanskej republike Macedónsko starostlivo preskúmajú za pomoci Spoločenstva všetky politické záväzky prijaté v Európskej únii s cieľom zosúladenia politík Bývalej juhoslovanskej republiky Macedónsko s politikami Európskej únie.

Orgány v Bývalej juhoslovanskej republike Macedónsko vypracujú plán na prijatie legislatívy Spoločenstva v oblasti informačnej spoločnosti.

Článok 97

Ochrana spotrebiteľov

Strany spolupracujú, aby zosúladili normy ochrany spotrebiteľov v Bývalej juhoslovanskej republike Macedónsko s normami Spoločenstva. Účinná ochrana spotrebiteľov je potrebná, aby sa zabezpečilo, že trhové hospodárstvo správne funguje, a táto ochrana bude závisieť od rozvoja administratívnej infraštruktúry, aby sa zabezpečil trhový dohľad a vymáhanie práva v tejto oblasti.

Za týmto účelom a so zreteľom na spoločné záujmy strany budú podporovať a zabezpečovať:

— harmonizáciu legislatívy a zosúladenie ochrany spotrebiteľov v Bývalej juhoslovanskej republike Macedónsko s ochranou spotrebiteľov v Spoločenstve,

— politiku aktívnej spotrebiteľskej ochrany vrátane zvýšenia informácií a rozvoja nezávislých organizácií,

— účinnú právnu ochranu pre spotrebiteľov, aby sa zlepšila kvalita spotrebiteľského tovaru a udržiavali primerané bezpečnostné normy.

Článok 98

Doprava

1. Strany navyše k tejto dohode medzi Európskym spoločenstvom a Bývalou juhoslovanskou republikou Macedónsko v oblasti dopravy rozvinú a zavedú spoluprácu, aby sa Bývalej juhoslovanskej republike Macedónsko umožnilo: — reštrukturalizovať a modernizovať dopravnú a súvisiacu infraštruktúru, — zlepšiť pohyb cestujúcich a tovaru a sprístupniť dopravný trhu odstránením administratívnych, technických a iných prekážok, — dosiahnuť prevádzkové normy porovnateľné s takýmito normami v Spoločenstve, — rozvinúť dopravný systém zlučiteľný a zosúladený s dopravným systémom Spoločenstva, — zlepšiť ochranu životného prostredia v doprave, znížiť škodlivé účinky a znečistenie.

2. Spolupráca zahrňuje tieto prioritné oblasti: — rozvoj cestnej, železničnej, letiskovej a prístavnej infraštruktúry a iných hlavných trás spoločného záujmu a transeurópske spojenia a paneurópske spojenia, — riadenie železníc a letísk, vrátane vhodnej spolupráce medzi príslušnými národnými orgánmi, — cestná doprava, vrátane daňových a sociálnych aspektov a environmentálnych aspektov, — kombinovaná železničná a cestná doprava, — harmonizácia medzinárodnej dopravnej štatistiky, — modernizácia technického dopravného zariadenia v súlade s normami Spoločenstva a pomoc pri získavaní financií pre tento účel, najmä pokiaľ ide o cestno-železničnú dopravu, viacspôsobovú dopravu a prekladanie nákladov, — propagácia spoločných technologických a vedeckých programov, — prijatie koordinovaných dopravných politík, ktoré sú zlučiteľné s politikami uplatňovanými v Spoločenstve.

Článok 99

Energetika

1. Spolupráca bude zahŕňať princípy trhového hospodárstva a Zmluvy o európskej energetickej charte a bude sa rozvíjať s cieľom postupnej integrácie európskych energetických trhov.

2. Spolupráca zahrňuje najmä nasledujúce: — tvorba a plánovanie energetickej politiky, vrátane modernizácie infraštruktúry, zlepšenia a diverzifikovania dodávok a zlepšenia prístupu k energetickému trhu, vrátane umožnenia tranzitu, — riadenie a školenie zamerané na energetický sektor a pre prenos technológií a know-how, — podpora energetického šetrenia, energetickej účinnosti, obnovovateľnej energie a štúdia environmentálnych dosadhov výroby a spotreby energie, — formulovanie rámcových podmienok na reštrukturalizáciu energetických zariadení a spolupráca medzi podnikmi v tomto sektore.

Článok 100

Poľnohospodárstvo a poľnohospodársko-priemyselný sektor

Cieľom spolupráce v tejto oblasti je modernizácia a reštrukturalizácia poľnohospodárstva a poľnohospodársko-priemyselného sektora a vodného hospodárstva, vidiecky rozvoj, postupná harmonizácia veterinárnej a fytosanitárnej legislatívy s normami Spoločenstva a rozvoj sektora rybolovu a odvetvia lesníctva v Bývalej juhoslovanskej republike Macedónsko.

Článok 101

Regionálny a miestny rozvoj

Strany posilnia spoluprácu v oblasti regionálneho rozvoja s cieľom prispieť k hospodárskemu rozvoju a znížiť regionálne nerovnosti.

Zvláštna pozornosť sa bude venovať cezhraničnej, nadnárodnej a medziregionálnej spolupráci. Za týmto účelom si strany môžu vymieňať informácie a odborníkov.

Článok 102

Spolupráca v oblasti vedeckého a technologického rozvoja

1. Strany podporujú dvojstrannú spoluprácu v oblasti civilného vedeckého a technologického výskumu na základe vzájomného prospechu a pri zohľadnení dostupnosti zdrojov a primeraného prístupu k príslušným programom, s výhradou primeraných úrovní účinnej ochrany práv duševného, priemyselného a obchodného vlastníctva.

2. Vedecká a technologická spolupráca zahrňuje: — výmenu vedeckých a technických informácií, — organizovanie spoločných vedeckých podujatí, — spoločné činnosti v oblasti vedecko-výskumného a technologického rozvoja, — školenia a programy mobility vedcov, výskumníkov a technikov z oblasti vedecko-výskumného a technologického rozvoja obidvoch strán.

3. Takáto spolupráca sa uskutočňuje v súlade so špecifickými dohovormi, ktoré sa dojednajú a uzavrú v súlade s postupmi prijatými obidvomi stranami a ktoré medzi iným určia primerané ustanovenia o ochrane práv duševného, priemyselného a obchodného vlastníctva.

Článok 103

Životné prostredie a jadrová bezpečnosť

1. Strany rozvinú a posilnia svoju spoluprácu pri životne dôležitých úlohách boja proti zhoršeniu životného prostredia s cieľom podporovať environmentálnu udržateľnosť.

2. Spolupráca by sa mohla sústrediť na nasledujúce priority: — boj proti miestnemu, regionálnemu a cezhraničnému znečisteniu (kvalita ovzdušia a vôd, vrátane čistenia odpadových vôd a znečistenia pitnej vody) a vybudovanie účinného monitoringu, — rozvoj stratégií s ohľadom na globálne a klimatické problémy, — účinná, udržateľná a čistá výroba energií a energetická spotreba, bezpečnosť priemyselných závodov, — klasifikovanie a bezpečné zaobchádzanie s chemikáliami, — zníženie tvorby odpadov, recyklovanie a bezpečná likvidácia odpadov a vykonávanie Dohovoru z Bazileja o kontrole cezhraničných pohybov nebezpečného odpadu a jeho likvidácie (Bazilej 1989), — environmentálny dosah poľnohospodárstva; pôdna erózia a znečistenie poľnohospodárskymi chemikáliami, — ochrana lesov, flóry a fauny; zachovanie biodiverzity, — urbanizmus a krajinné plánovanie, vrátane plánovania výstavby a urbanistického plánovania, — posudzovanie environmentálneho dosahu a strategické environmentálne posudzovanie, — sústavná aproximácia zákonov a nariadení s predpismi a nariadeniami Spoločenstva, — medzinárodné dohovory v oblasti životného prostredia, ktoré Spoločenstvo podpísalo, — spolupráca na regionálnej úrovni a tiež spolupráca v rámci Európskej agentúry životného prostredia, — vzdelávanie, informácia a povedomie o environmentálnych otázkach .

3. V oblasti ochrany proti prírodným nešťastiam je cieľom spolupráce zabezpečiť ochranu ľudí, zvierat, majetku a životného prostredia proti nešťastiam spôsobeným človekom. Za týmto účelom by spolupráca mohla zahrnovať nasledujúce oblasti: — výmena výstupov z projektov vedeckého a výskumného rozvoja, — vzájomné monitorovanie, systémy včasného oznamovania a v